qundao/data-zh-poetry huggingface dataset:
题上清真人送贵溪县尹诗卷
作者：胡奎
朝代：明
体裁：七言律诗

上清之宫仙所都，此邦曾剖使君符。种来棠树勿剪伐，别去桃花还有无。碧落空歌龙作篆，丹山文采凤衔图。何当更换金丹秘，长使藏身白玉壶。
题东家牡丹
作者：胡奎
朝代：明
体裁：七言绝句

晴风暖日地无埃，最大花头最晚开。留得旧时池馆在，也应花待我归来。
题东山清隐图
作者：胡奎
朝代：明
体裁：古风

南山莫采菊，北山莫移文。西山食薇终不饱，听我且歌东山之白云。白云宛在山之下，卜得陂坑葬郎罢。三年返哺学慈乌，千里按图求骏马。关山漫漫霜露多，谷口秋风吹女萝。侧身南望不归去，白发倚门愁奈何。东山之图不盈尺，时见山头白云白。山有荔枝江有鱼，儿在天涯重相忆。只今冠佩登鹓行，谁种忘忧当此堂。安得仙人缩地诀，日日称觞慈母傍。
题两翁对奕图
作者：胡奎
朝代：明
体裁：七言绝句

绿萝阴阴覆丹壑，玉局仙翁自为乐。山中对奕不知年，世上尘缨安可缚。
题义鹊图
作者：胡奎
朝代：明
体裁：古风

柬海有二鹊，相逐潮头飞。一鹊忽堕水，羽翼何纷披。一鹊回旋抉不起，唶唶叫群惊未已。须臾二鹊东南来，挟之同入青云里。嗟尔禽鸟尚同心，何况朋类不如禽。
题乐工汤子玉琵琶手卷
作者：胡奎
朝代：明

白发大梁汤子玉，偶于画像见风流。鹍弦一曲无人和，名落南州与北州。推手为琵却手琶，东家蝴蝶又西家。春风三十年前梦，飞绕梁王苑内花。梁王苑内歌明月，西子台前醉落花。昨夜海棠添蜡烛，今朝鹦䳇唤琵琶。七尺乌藤手自扶，东风吹雪上头颅。梨园传得龙香拨，借问春愁拨得无。琼花高髻有于娘，一曲扬州独擅场。不有词人龚子敬，无人知有贺新凉。
题乐工汤子玉琵琶手卷·其一
作者：胡奎
朝代：明
体裁：七言绝句

白发大梁汤子玉，偶于画像见风流。鹍弦一曲无人和，名落南州与北州。
题乐工汤子玉琵琶手卷·其三
作者：胡奎
朝代：明
体裁：七言绝句

梁王苑内歌明月，西子台前醉落花。昨夜海棠添蜡烛，今朝鹦䳇唤琵琶。
题乐工汤子玉琵琶手卷·其二
作者：胡奎
朝代：明
体裁：七言绝句

推手为琵却手琶，东家蝴蝶又西家。春风三十年前梦，飞绕梁王苑内花。
题乐工汤子玉琵琶手卷·其五
作者：胡奎
朝代：明
体裁：七言绝句

琼花高髻有于娘，一曲扬州独擅场。不有词人龚子敬，无人知有贺新凉。
题乐工汤子玉琵琶手卷·其四
作者：胡奎
朝代：明
体裁：七言绝句

七尺乌藤手自扶，东风吹雪上头颅。梨园传得龙香拨，借问春愁拨得无。
题了庵道人魏
作者：胡奎
朝代：明
体裁：古风

吾闻伯阳鍊丹金罍山，丹成上天去不还。芙蓉伏火绛泥冷，空有宝诀留人间。神仙中人不易得，今见其孙有仙骨。手把参同一卷书，此书云是传家物。往年骑鹤上玄都，袖有龙虎真人之画图。云窗雾阁在咫尺，万里何必寻方壶。归去西湖饮山渌，一榻了然心自足。琪花满地雨声寒，为尔高歌洞天曲。
题二乔玩月图
作者：胡奎
朝代：明
体裁：古风

皎皎天上月，照见大江流。江流去无已，月色满高楼。乔家二女在舒州，凭高望月楼上头。金波滟滟绮疏夕，玉露盈盈罗袜秋。自从嫁得英雄婿，不知月落谁家去。千古山河影在天，江水东流年复年。
题二马图
作者：胡奎
朝代：明
体裁：七言绝句

前骑踏花春雨晴，后骑渡水春波明。此中不是盐车坂，草软沙乾自在行。
题云山图
作者：胡奎
朝代：明
体裁：七言绝句

半是秋阴半是晴，数峰云树不分明。恍然巫峡舟中见，只欠猿啼一两声。
题云山图
作者：胡奎
朝代：明

雨洗千峰栝树青，飞泉落涧晚泠泠。仙家只在云深处，长伴天边处士星。若说扬州吴分野，好山只数越中多。括苍洞口分明见，染出波斯万斛蠃。
题云山图·其一
作者：胡奎
朝代：明
体裁：七言绝句

雨洗千峰栝树青，飞泉落涧晚泠泠。仙家只在云深处，长伴天边处士星。
题云山图·其二
作者：胡奎
朝代：明
体裁：七言绝句

若说扬州吴分野，好山只数越中多。括苍洞口分明见，染出波斯万斛蠃。
题云林画竹
作者：胡奎
朝代：明
体裁：七言绝句

第二泉头玉一枝，淡烟疏雨碧参差。葛陂龙去无消息，惆怅云林七字诗。
题云海
作者：胡奎
朝代：明
体裁：古风

兹上人，号云海，一脉曹溪镇长在。何年杯渡东海门，拾得海底珊瑚根。上有六鳌峰，玄灵结胚腪。置之太华芙蓉盆，中有灵响含清温。灵泉贮空碧，倒影莓苔痕。上人临流筑高轩，平地幻出祇陀园。翻经洒以甘露言，宝花乱落青瑶琨。我亦平生好禅者，十载梦游双树下。正思执热濯清涟，何由借我支郎马。
题人马图
作者：胡奎
朝代：明
体裁：五言绝句

春草大堤平，黄衫照晚晴。朝回无一事，立马听流莺。
题伯瑜泣杖
作者：胡奎
朝代：明
体裁：六言诗

母昔杖儿身健，母今杖儿力微。孝子之心爱日，喜惧之年可知。
题倪元镇画
作者：胡奎
朝代：明
体裁：七言律诗

往年曾访天随子，烟树微茫过太湖。雪色寒鲈临水买，翠毛春鸟隔林呼。只今图画浑相似，如此家山住得无。皎皎白驹空谷里，令人搔首忆潜夫。
题克已斋
作者：胡奎
朝代：明
体裁：七言绝句

何物名为克已斋，须从偏处克将来。等閒云雾都消散，荡荡青天白日开。
题兰亭流觞四绝为郑大尹赋
作者：胡奎
朝代：明

开元供奉侍銮坡，妙墨流传辨永和。定武化身千百亿，只今刻石已无多。永兴寺里兰亭帖，千古高风不可攀。却笑昭陵藏不得，又随金盌出人间。前朝画史李龙眠，想像流觞曲水边。四十二人同列坐，茂林修竹尚依然。郑公好画比琼琚，收得山阴褉事图。不向昆明随劫火，却从合浦得还珠。
题兰亭流觞四绝为郑大尹赋·其一
作者：胡奎
朝代：明
体裁：七言绝句

开元供奉侍銮坡，妙墨流传辨永和。定武化身千百亿，只今刻石已无多。
题兰亭流觞四绝为郑大尹赋·其三
作者：胡奎
朝代：明
体裁：七言绝句

前朝画史李龙眠，想像流觞曲水边。四十二人同列坐，茂林修竹尚依然。
题兰亭流觞四绝为郑大尹赋·其二
作者：胡奎
朝代：明

永兴寺里兰亭帖，千古高风不可攀。却笑昭陵藏不得，又随金盌出人间。
题兰亭流觞四绝为郑大尹赋·其二
作者：胡奎
朝代：明
体裁：七言绝句

永兴寺里兰亭帖，千古高风不可攀。却笑昭陵藏不得，又随金碗出人间。
题兰亭流觞四绝为郑大尹赋·其四
作者：胡奎
朝代：明
体裁：七言绝句

郑公好画比琼琚，收得山阴禊事图。不向昆明随劫火，却从合浦得还珠。
题兰亭流觞四绝为郑大尹赋·其四
作者：胡奎
朝代：明

郑公好画比琼琚，收得山阴褉事图。不向昆明随劫火，却从合浦得还珠。
题兰竹双蝶图
作者：胡奎
朝代：明
体裁：五言绝句

湘浦歌竹枝，湘皋采兰叶。二妃招不来，贞魂化为蝶。
题兰竹图
作者：胡奎
朝代：明
体裁：五言绝句

日落楚江头，美人生远愁。采芳纫作佩，翠袖不胜秋。
题兰雪轩
作者：胡奎
朝代：明
体裁：古风

鲁连解世纷，谈笑却秦军。功成蹈东海，千载扬清芬。皎皎天上雪，可以比高洁。英英谷中兰，可以喻清节。开元供奉李谪仙，神交倜傥知仲连。一歌清风洒兰雪，读之使我神飘然。凤凰山前隐居者，水石轩窗亦潇洒。何时酌我葡萄醅，大笑长歌呼白也。
题具庆堂
作者：胡奎
朝代：明
体裁：古风

陈绮席，进华觞，听我长歌具庆之高堂。太学儒生忠孝士，矫首南云几千里。堂上双亲八十馀，堂下玉立三兄弟。东家积得金满籯，何如教子传一经。西家作官金络马，何如种萱北堂下。陈绮席，进华觞，听我长歌具庆之高堂。儿在远道，亲归故乡。儿业日以广，亲年日以长。它年紫诰鸾回纸，圣德如天无远迩。请看进士欧阳詹，不在亲傍亲亦喜。
题具庆堂为赵参议作
作者：胡奎
朝代：明
体裁：古风

日出大梁城，照见黄河清。黄河清见底，四海歌升平。紫垣星高黄道正，积善之家有馀庆。平原赵公忠孝门，食君之禄承君恩。承君恩，食君禄，白发高年膺五福。堂前大椿八千岁，架上群书三万轴。请以五色线，为补舜衣裳。普令天下人，同登具庆堂。爱日熙熙舒以长，颠崖化为仁寿域，万亿苍生赖苏息。
题冰溪送别
作者：胡奎
朝代：明
体裁：古风

冰为溪，玉为山，芙蓉幕府山水间。夫君三载主画诺，云是能诗谢康乐。雅怀英英玉在璞，清姿皎皎冰出壑。玉以比君德，冰以清我心。笑呼麻姑酒，载歌长短吟。春雷送雨章，江浔一夜水高三尺深。君今报政朝天阙，十幅蒲帆挂明月。冰溪迢迢东入浙，白头病起难为别。因风寄谢鲍参军，冰玉相期保明哲。
题刘阮图
作者：胡奎
朝代：明
体裁：五言绝句

一自饭胡麻，仙踪隔綵霞。空馀双涧水，流出碧桃花。
题剡溪书屋
作者：胡奎
朝代：明
体裁：古风

朝望青山云，夕望剡溪月。我思剡溪人，欲载剡溪雪。笑杀山阴王子猷，一时兴尽回扁舟。早识山中有羊仲，放船也作东吴游。羊家结屋溪南住，正是好山环碧处。门前水涨柳花湾，钓船一夜高于树。阿翁看山不下堂，两儿翩翩如凤凰。大儿才力健，射策登朝行。小儿天姿高，十五工文章。至今双髻亭亭削寒玉，玉带蜿蜒走崖谷。读书声隔碧萝间，夜夜虹光照秋屋。翁今岁晚江上归，有约明年寻剡溪。野航载山不载雪，系在屋东杨柳枝。
题半窗梧影
作者：胡奎
朝代：明
体裁：七言绝句

本是一株无影树，尚留此影半窗前。夜来定起无寻处，水在瓶中月在天。
题双松图赠司虞赵子瑛
作者：胡奎
朝代：明
体裁：古风

吾闻泰华山，上有千尺之长松。白云英英出其颠，天门日观遥相通。三更鸡鸣海水赤，羲和揽辔骑飞龙。松下高人坐盘石，金芝瑶草青茸茸。三年钓鳌东海上，奏最去谒明光宫。栋梁之材当大用，大夫不让秦时封。赠君此图千里玩，长见青青齐鲁东。
题双蟹图
作者：胡奎
朝代：明
体裁：七言绝句

公子无肠玉作膏，毕生偏称左持螯。画中偶见十六跪，正及黄花秋兴高。
题古木图
作者：胡奎
朝代：明
体裁：古风

萧萧疏疏木叶下，历历落落霜树高。丹崖寒深老石裂，山风吹月清猿号。当年画史笔最好，写得乾坤秋气老。图中转手夺天工，始信黄金未为宝。
题吕仙摘耳图
作者：胡奎
朝代：明
体裁：七言绝句

蓬莱清浅又生尘，消息传来总不真。料得耳中无一物，先生真是避喧人。
题听雪窝
作者：胡奎
朝代：明
体裁：七言律诗

天寒虚室夜萧萧，谈坐蒲团转寂寥。著树似兼风叶堕，窥帘应杂雨花飘。色从白处分明见，声入空中即渐消。明日庭前询侍者，不知若个立齐腰。
题四皓图
作者：胡奎
朝代：明
体裁：七言绝句

皓首庞眉本在山，紫芝歌断白云间。汉家可是无罗网，鸿鹄高飞自不还。
题四马图
作者：胡奎
朝代：明
体裁：七言绝句

闻说唐家五弟兄，羁金络玉出宫城。自从一马为龙去，辇路年年春草生。
题回文梅花美人图
作者：胡奎
朝代：明
体裁：七言绝句

花重妾心冰皎皎，妾怜花貌玉盈盈。鸦盘翠髻流云湿，瘦影寒依夜月明。
题回文脩竹美人图
作者：胡奎
朝代：明
体裁：七言绝句

寒生翠袖迎风晚，黛抹蛾眉妒月弯。鸾影舞回秋水远，问人何处九嶷山。
题墨梅
作者：胡奎
朝代：明

一夜春寒雪作花，绿毛么凤隔窗纱。朝来唤醒诗人梦，拣墨留题瘦影斜。玉堂仙人冰雪姿，几度月明劳梦思。画中相见好颜色，只有铁心如旧时。疏花倒影净无尘，占得江南第一春。玉骨近来何太瘦，应知饭颗是前身。
题墨梅
作者：胡奎
朝代：明
体裁：五言绝句

窗外翠禽啼，巡檐索笑时。铁心浑不改，只许墨卿知。
题墨梅·其一
作者：胡奎
朝代：明
体裁：七言绝句

一夜春寒雪作花，绿毛么凤隔窗纱。朝来唤醒诗人梦，拣墨留题瘦影斜。
题墨梅·其三
作者：胡奎
朝代：明
体裁：七言绝句

疏花倒影净无尘，占得江南第一春。玉骨近来何太瘦，应知饭颗是前身。
题墨梅·其二
作者：胡奎
朝代：明
体裁：七言绝句

玉堂仙人冰雪姿，几度月明劳梦思。画中相见好颜色，只有铁心如旧时。
题墨菊
作者：胡奎
朝代：明
体裁：七言绝句

别来几度问秋风，今日相看是梦中。独守太玄心不改，傲霜高节有谁同。
题墨菊
作者：胡奎
朝代：明
体裁：七言绝句

晚节孤高也自奇，此情惟有墨卿知。夜来酒醒寒无佘，不觉玄霜落砚池。
题处静轩
作者：胡奎
朝代：明

闻道仙家多种橘，此中佳趣有谁知。波澜不起千年井，日月长閒一局棋。总道苏耽能养母，也知商皓是吾师。寄声华盖峰头月，静极还应有动时。处静轩中好赋诗，熏炉茶鼎最相宜。梦回啼鸟日高处，坐久落花风定时。卖药仙人多种杏，烂柯樵者亦看棋。援琴试鼓无弦调，流水高山只自知。
题处静轩·其一
作者：胡奎
朝代：明
体裁：七言律诗

闻道仙家多种橘，此中佳趣有谁知。波澜不起千年井，日月长閒一局棋。总道苏耽能养母，也知商皓是吾师。寄声华盖峰头月，静极还应有动时。
题处静轩·其二
作者：胡奎
朝代：明
体裁：七言律诗

处静轩中好赋诗，熏炉茶鼎最相宜。梦回啼鸟日高处，坐久落花风定时。卖药仙人多种杏，烂柯樵者亦看棋。援琴试鼓无弦调，流水高山只自知。
题夏圭画
作者：胡奎
朝代：明
体裁：古风

三日大醉唤不醒，梦到九叠芙蓉屏。两崖中断写飞瀑，匹练界破青天青。高人似是陶与陆，坐听松声饮山渌。觉来忽向画中看，回首秋云满岩谷。
题多景楼
作者：胡奎
朝代：明
体裁：七言律诗

十载前登多景楼，楼中景物最清幽。大江入海走其下，白日丽天行上头。去雁一声归楚信，征帆十幅过淮舟。老夫登眺情何限，又为题诗得少留。
题大悲阁
作者：胡奎
朝代：明
体裁：七言律诗

宝阁凌空十丈高，倚阑南望际鲸涛。天花散处皆金地，海月生时见玉毫。夜气澄清龙在窟，秋声萧爽鹤鸣皋。丹梯咫尺诸天近，香雾霏霏湿苧袍。
题天台山人山水图
作者：胡奎
朝代：明
体裁：古风

天台之山四万八千丈，我昔飞梦登其颠。三更鸡鸣海水赤，白云万顷皆琼田。长松如龙倚绝壁，飞瀑悬崖练花白。仙人邀我饭胡麻，洞府高寒留不得。却从天姥蹋虹霓，独抱明河秋月归。别来此境不复到，空谷夜夜青猿啼。丹丘有客持束绢，使我玩之神不倦。林峦暝色隔烟萝，仿佛当年梦中见。故山桃花今有无，刘郎何不归仙都。刘郎何不归仙都，莫向人间寻画图。
题天台李氏竹石图
作者：胡奎
朝代：明

秋风昨夜起林皋，拾得丹山翠凤毛。拟约仙人吹玉琯，九天环佩碧云高。天台四万八千丈，中有琅玕石上生。禹穴南来寻李白，丹霞翠雨满秋城。
题天台李氏竹石图·其一
作者：胡奎
朝代：明
体裁：七言绝句

秋风昨夜起林皋，拾得丹山翠凤毛。拟约仙人吹玉琯，九天环佩碧云高。
题天台李氏竹石图·其二
作者：胡奎
朝代：明
体裁：七言绝句

天台四万八千丈，中有琅玕石上生。禹穴南来寻李白，丹霞翠雨满秋城。
题太乙张骞图
作者：胡奎
朝代：明
体裁：七言绝句

太乙真人坐莲叶，大宛使者泛灵槎。偶向天河一相见，直到牵牛织女家。
题太古子为分水县佐苏侯赋
作者：胡奎
朝代：明
体裁：古风

八风不动地轴宁，六合无尘天宇清。圣人在位罗群英，干橹化为弦诵声。苏侯绍芳德弥馨，邂逅黉宫舒我情。笑谈霏霏甘露洒，意气落落秋风生。为言佐政分水城，楼船东下窥沧溟。海门山水多奇异，西通月窟东高丽。天鸡夜半啼一声，璧采金光绚霞气。蓬莱更在天东隅，欲跨飙轮游八区。麻姑别去音信断，弱流清浅今何如。太阿跃出丰城狱，斫断三山巨鳌足。九苞鸣凤信有神，结巢宛在珠树林。云窗雾阁应可到，海若天吴安敢嗔。山可登兮水可临，嗟我白发秋霜侵。幸逢昭代宽且仁，梯航重译输南金。自从天地一开辟，凡有血气皆尊亲。我欲入海攀鲸鳞，手探明珠弗顾身。安得昌山双玉琯，吹彻太古羲皇心。羲皇之心万万古，且酌百瓮蒲萄春。
题太真
作者：胡奎
朝代：明
体裁：七言绝句

岁岁牡丹庭上开，君王不为子孙栽。只知解语花长好，不悟渔阳结祸胎。
题太真教鹦䳇念心经
作者：胡奎
朝代：明
体裁：七言绝句

春寒卯酒睡初醒，笑倚东窗小玉屏。早悟眼前空是色，错教鹦䳇念心经。
题太真梅边玩月图
作者：胡奎
朝代：明
体裁：七言绝句

浴罢华清整佩环，蛾眉笑比月钩弯。梨园夜半吹羌笛，野鹿偷春过玉关。
题太真鹦䳇图
作者：胡奎
朝代：明
体裁：七言绝句

爱渠言语太分明，放出金笼更好听。立在阿环罗袖上，自弹圆舌念心经。
题如舟斋
作者：胡奎
朝代：明
体裁：七言律诗

凭虚浑似倚蓬窗，况有鲈鱼酒满缸。月色半帆经采石，雨声千里忆湘江。阑干影外皆春水，欸乃声中是楚腔。借问何人分席坐，忘机惟让白鸥双。
题姜润华怡老堂图
作者：胡奎
朝代：明
体裁：古风

天目山，来钱唐。翩如丹霄五凤下，矫若碧海群龙翔。金煇璧采照城郭，中有姜家怡老之高堂。有卜不应非熊兆，有手不钓磻溪璜。堂中阿翁寿而康，堂下佳儿联雁行。盘行白玉鲙，觞进青霞浆。松花落雪高云凉，松根茯苓如雪香。左江右湖流汤汤，愿言寿比广成子，千二百岁同其长。
题子猷访戴图
作者：胡奎
朝代：明
体裁：七言绝句

未出门时想戴逵，扁舟兴尽复何之。如何不学袁安卧，大雪干人也不宜。
题子猷访戴图
作者：胡奎
朝代：明
体裁：古风

燕山雪花大如掌，沙碛琼瑶深一丈。万里寒云鸟不飞，驱车北渡河冰上。岂识山阴有剡溪，白月堕水风吹衣。子猷忽尔清兴发，夜半乘舟访戴逵。此时此兴良不恶，一幅生绡亦奇作。争似苏卿秉节旄，千年图在麒麟阁。
题子美游春图
作者：胡奎
朝代：明
体裁：七言绝句

归到成都万里桥，寻春问酒不须招。扬鞭指点溪南路，黄四娘家花正娇。
题孙奏差墓铭
作者：胡奎
朝代：明
体裁：七言绝句

苍藤古木雨斑斑，一鹤东飞去不还。樵牧至今能指点，奏差坟在石帆山。
题孤山
作者：胡奎
朝代：明
体裁：七言绝句

昔年买棹过西湖，湖上青螺一点孤。为问此山谁作伴，只留香影付林逋。
题学钓轩
作者：胡奎
朝代：明
体裁：古风

炎祚真人骑赤龙，故人傲睨轻王公。身披羊裘隐泽中，手弄一丝江上风。客星夜临紫极宫，钓台高并云台功。复有云孙千载下，读书岂是煦煦者。司征海上六年馀，古貌古心知者寡。琴江东去水滔滔，石上珊瑚明月高。拂衣别我且归去，持竿钓取黄金鳌。
题安分斋
作者：胡奎
朝代：明
体裁：古风

鹏鹍运霄汉，鹪鴳栖蒿蓬。小大各有适，动息无不同。龙兴山出云，虎啸谷生风。达人悟玄理，卜筑大岩中。静阅天地心，超然万虑空。斋居安所分，永言玉汝躬。
题宋徽庙桑燕图
作者：胡奎
朝代：明
体裁：七言绝句

东风燕子尾毵毵，茧馆春明试浴蚕。回首桑田都变海，故巢烟雨满江南。
题宋高宗画鱼
作者：胡奎
朝代：明
体裁：七言绝句

玉殿春明乐有馀，万几多暇画神鱼。白沟池上无消息，好与君王寄尺书。
题寒江独钓
作者：胡奎
朝代：明
体裁：五言绝句

我志不在鱼，独把寒江钓。却笑剡中人，空回雪中棹。
题寒雀图
作者：胡奎
朝代：明
体裁：七言绝句

不向云霄振羽翰，萧条自托一枝安。无心更饱秋田粟，任尔黄金作弹丸。
题寓庵
作者：胡奎
朝代：明
体裁：古风

寓形大化内，道寓太极先。厚者寓乎地，高者寓乎天。晦明寓日月，流峙寓山川。荣悴寓草木，飞跃寓鱼鸢。吾身寓万事，理寓方寸田。问子何所寓，寓以八九椽。大雅寓古意，微言寓陈编。至味寓玄酒，希声寓素弦。行寓南山下，坐寓白云边。息寓芳柳阴，饮寓佳菊前。嗟余随所寓，寓洪今五年。赋雪寓梁园，乌纱寓白颠。历观寓世者，寓言无不然。伊吕寓莘渭，巢由寓林泉。静寓惟独善，动寓隘八埏。吾亦聊寓耳，试歌寓庵篇。
题射雁
作者：胡奎
朝代：明
体裁：五言绝句

沙碛暮云平，龙驹蹀躞轻。弯弓休射雁，中有弟兄情。
题小儿折花图
作者：胡奎
朝代：明
体裁：五言绝句

谁家花下儿，采花不采叶。行傍玉阑干，惊起双蝴蝶。
题山居图
作者：胡奎
朝代：明

丁宁童子扫苔花，有客看山定到家。昨夜溪头春水长，酒船来系白沤沙。白石桥边一径斜，碧云深处是仙家。雨晴知有诗人到，先遣山童扫落花。松风泠泠石齿齿，坐看南山白云起。高人有约抱琴来，一曲樵歌月明里。数日不踏青林间，积雨满径苔花斑。知音莫道无寻处，不在前山即后山。凿翠牵萝结小亭，丹泉落涧作琴声。晚凉骑马溪南去，更看前山几朵青。万方贤俊颂清河，底事山翁隐薜萝。定有鹤书来过陇，从今莫唱紫芝歌。
题山居图
作者：胡奎
朝代：明
体裁：六言诗

亭上松风瑟瑟，琴边涧水泠泠。一个黄茅亭子，四窗云白山青。
题山居图
作者：胡奎
朝代：明
体裁：五言绝句

山雨过临平，当门野树青。钓丝风不定，随意立蜻蜓。
题山居图
作者：胡奎
朝代：明
体裁：五言绝句

短短山中树，山人手自栽。只今高过屋，犹未出山来。
题山居图
作者：胡奎
朝代：明
体裁：五言绝句

行李晚萧萧，挑云过野桥。料应无别事，只是访渔樵。
题山居图·其一
作者：胡奎
朝代：明
体裁：七言绝句

丁宁童子扫苔花，有客看山定到家。昨夜溪头春水长，酒船来系白沤沙。
题山居图·其三
作者：胡奎
朝代：明
体裁：七言绝句

松风泠泠石齿齿，坐看南山白云起。高人有约抱琴来，一曲樵歌月明里。
题山居图·其二
作者：胡奎
朝代：明
体裁：七言绝句

白石桥边一径斜，碧云深处是仙家。雨晴知有诗人到，先遣山童扫落花。
题山居图·其五
作者：胡奎
朝代：明
体裁：七言绝句

凿翠牵萝结小亭，丹泉落涧作琴声。晚凉骑马溪南去，更看前山几朵青。
题山居图·其六
作者：胡奎
朝代：明
体裁：七言绝句

万方贤俊颂清河，底事山翁隐薜萝。定有鹤书来过陇，从今莫唱紫芝歌。
题山居图·其四
作者：胡奎
朝代：明
体裁：七言绝句

数日不踏青林间，积雨满径苔花斑。知音莫道无寻处，不在前山即后山。
题山居夏夜读书图
作者：胡奎
朝代：明
体裁：古风

素月兮流天，松风兮奏弦。澄夜气兮泠然，寓吾情兮简编。探羲图兮画前，游吾神兮太古之先。
题山居画
作者：胡奎
朝代：明
体裁：古风

在山不识山，出山山在眼。移之图画间，此意更萧散。依依倦鸟还，悠悠白云晚。一笑澹忘言，逍遥思无限。
题山水
作者：胡奎
朝代：明
体裁：七言绝句

庐山千仞碧重重，日暮何人访远公。疑是柴桑陶处士，扶藜到寺莫闻钟。
题山水
作者：胡奎
朝代：明
体裁：五言绝句

谷口见桃花，飞楼隔翠霞。仙家知不远，仿佛是金华。
题山水为潘簿作
作者：胡奎
朝代：明
体裁：七言绝句

落日楼台紫翠间，道人采药不知还。使君莫动归田兴，山上于今更有山。
题山水扇面
作者：胡奎
朝代：明

雨洗嵩丘翠不乾，远分秋色画中看。也知东阁诗人意，只写长松伴岁寒。雨过嵩阳玉女峰，峰头云气总随龙。至今一片青天月，挂在西溪石上松。一色芙蓉天上开，何人凿翠结楼台。辋川春色浑相似，写入王维画里来。
题山水扇面·其一
作者：胡奎
朝代：明
体裁：七言绝句

雨洗嵩丘翠不乾，远分秋色画中看。也知东阁诗人意，只写长松伴岁寒。
题山水扇面·其三
作者：胡奎
朝代：明
体裁：七言绝句

一色芙蓉天上开，何人凿翠结楼台。辋川春色浑相似，写入王维画里来。
题山水扇面·其二
作者：胡奎
朝代：明
体裁：七言绝句

雨过嵩阳玉女峰，峰头云气总随龙。至今一片青天月，挂在西溪石上松。
题山水次韵
作者：胡奎
朝代：明
体裁：古风

我昨梦入丹霞城，山中猿鹤夜不惊。仙翁楼观在咫尺，白玉作台云作屏。中有一人眉宇好，翳凤骖鸾碧云杪。临风赠我琼瑶辞，朗若华星照秋昊。平明起向画图边，梦耶非耶心惘然。安期先生渡瀛海，一笑邂逅东南天。别来未觉红颜老，世间万事邯郸道。安得同登四万八千丈之天台，历览西华超东莱。玉桃千岁傥可食，好寄麻姑书信回。
题山水画扇为越人作
作者：胡奎
朝代：明
体裁：五言绝句

南望越王台，千峰罨画开。分明团扇里，招得过江来。
题山翁对奕
作者：胡奎
朝代：明
体裁：七言绝句

长夏幽居隐翠峦，两翁对奕坐盘桓。静中黑白分明见，肯许傍人局外看。
题岐山图
作者：胡奎
朝代：明
体裁：古风

朝望岐山云，夕望岐山云。岐山不可见但见，非烟非雾青氤氲。上清真人好奇古，有山不待夸娥负。缩地回天顷刻间，蓬莱移得金鳌股。吾闻留侯从赤松，功成归老山之中。千年复见好孙子，出宰况近仙人宫。仙人啸歌碧云里，采掇金芝餐玉髓。也知吏隐亦清流，两年只饮芗溪水。只今见画如见山，安得置我灵台间。日日凭高望云气，会待岐阳鸣凤还。
题巢云
作者：胡奎
朝代：明
体裁：古风

在山巢白云，出山云在眼。天地同一巢，舒卷任萧散。依依双阙曙，渺渺太行晚。何当呼谪仙，秀色同一览。
题平泉醒酒石
作者：胡奎
朝代：明
体裁：五言绝句

平泉醒酒石，曾置洛阳园。却笑醉不醒，无由传子孙。
题平远图
作者：胡奎
朝代：明
体裁：七言绝句

白白春云著树飞，望中浑似米元晖。数家屋近溪边住，一片帆从日下归。
题幻庵禅师镜空
作者：胡奎
朝代：明
体裁：七言绝句

大圆镜智本来空，不比寻常百鍊铜。镜有坏时空不坏，月轮长在太虚中。
题庆上人住云栖
作者：胡奎
朝代：明
体裁：七言绝句

应无所住住云中，云也何曾有定踪。夜半月明天似水，了无一点碍虚空。
题庐山图
作者：胡奎
朝代：明
体裁：古风

我昔梦五老，翱翔绿云中。濯足银汉水，上与天门通。仙人坐中峰，手持玉芙蓉。邀我吹鸾笙，相期入空濛。清猿夜啼月，梦回迥寥绝。遥遥紫霞想，忽若千年别。昔向梦中见，今从堂上看。林峦如夙契，烟翠生高寒。天风飒然来，颇觉衣裳单。恍如陶弘景，置我长松间。此境何时游，我梦难再续。怅望九叠屏，白云满空谷。
题延月轩
作者：胡奎
朝代：明

呼童扫前除，试问月来未。月不待人延，开轩还自至。明月照双溪，东阳有旧题。风流千古意，若个子孙知。圆魄上青天，流光不待延。徘徊经席上，奄忽到尊前。谁言今之人，不见古时月。古月照今人，千年同一辙。只除风雨夜，特地到吾轩。相望若千里，相看无一言。过山来较晚，近水得还先。好似西湖上，飞光落酒船。明月落谁家，信是无心得。出门舞婆娑，梨花满庭白。我轩寻丈馀，中有天地广。灵台湛虚明，夜气接高爽。身在瑶台上，不知风露寒。钱唐十万户，能得几家看。未题延月轩，先得广寒兔。唤起沈休文，更续东阳赋。
题延月轩·其一
作者：胡奎
朝代：明
体裁：五言绝句

呼童扫前除，试问月来未。月不待人延，开轩还自至。
题延月轩·其七
作者：胡奎
朝代：明
体裁：五言绝句

明月落谁家，信是无心得。出门舞婆娑，梨花满庭白。
题延月轩·其三
作者：胡奎
朝代：明
体裁：五言绝句

圆魄上青天，流光不待延。徘徊经席上，奄忽到尊前。
题延月轩·其九
作者：胡奎
朝代：明
体裁：五言绝句

身在瑶台上，不知风露寒。钱唐十万户，能得几家看。
题延月轩·其二
作者：胡奎
朝代：明
体裁：五言绝句

明月照双溪，东阳有旧题。风流千古意，若个子孙知。
题延月轩·其五
作者：胡奎
朝代：明
体裁：五言绝句

只除风雨夜，特地到吾轩。相望若千里，相看无一言。
题延月轩·其八
作者：胡奎
朝代：明
体裁：五言绝句

我轩寻丈馀，中有天地广。灵台湛虚明，夜气接高爽。
题延月轩·其六
作者：胡奎
朝代：明
体裁：五言绝句

过山来较晚，近水得还先。好似西湖上，飞光落酒船。
题延月轩·其十
作者：胡奎
朝代：明
体裁：五言绝句

未题延月轩，先得广寒兔。唤起沈休文，更续东阳赋。
题延月轩·其四
作者：胡奎
朝代：明
体裁：五言绝句

谁言今之人，不见古时月。古月照今人，千年同一辙。
题张文显凝清轩诗卷
作者：胡奎
朝代：明
体裁：七言律诗

凝清轩中好赋诗，尽收清气入诗脾。千古万古不常有，一人两人今始知。竹里煎茶风动处，琴边放鹤月来时。更歌孺子沧浪曲，著我临流照鬓丝。
题张文显梅月山斋诗卷
作者：胡奎
朝代：明
体裁：古风

盈盈罗浮华，皎皎罗浮月。渺渺罗浮云，粲粲罗浮雪。我昔梦入罗浮天，缟衣仙子神飘然。绿毛么凤隔花语，别来仿佛三千年。子今赠我云锦笺，何以报之琼瑶篇。相思一夜月如练，岁寒长见春风面。
题张母徐氏贞节诗
作者：胡奎
朝代：明
体裁：古风

由拳城外鸳鸯湖，鸳鸯交颈依菰蒲。雄殁雌存形影孤，矢死不学双飞凫。良人赠妾明月珠，嫁时系在红罗襦。夫今在地妾有雏，卖珠日给堂上姑。打门无吏夜索租，挑镫有女寒辟纑。女工纺绩儿读书，妾死不惭泉下夫。
题张氏家谱为硖川张嗣成赋
作者：胡奎
朝代：明
体裁：五言排律

彼美留侯裔，传芳直到今。千年遗谱在，万水一源深。剖石方知玉，淘沙始见金。簪缨联世胄，阀阅冠儒林。吴郡名犹著，车溪迹可寻。幽光仍耿耿，流景自骎骎。霜露孤猿泪，乾坤寸草心。紫薇山下路，佳气郁森森。
题张真人画
作者：胡奎
朝代：明
体裁：七言绝句

仙人手泼金壶汁，三十六峰岚翠湿。回香谷口白云飞，归鸟不知人意急。
题张真人画
作者：胡奎
朝代：明
体裁：五言律诗

生绢才一幅，云是上清来。过雨晴犹湿，归云晚不开。神龙回洞府，老鹤识楼台。拟著芒鞋去，跻攀紫翠堆。
题徐隐君清乐堂
作者：胡奎
朝代：明
体裁：古风

泉泠泠，石凿凿，在山泉清出山浊。人生何如在家乐，南州高士不复作。北冈有孙甘淡薄，卜居长年老丘壑。东家买鸡鸡被缚，安识昂昂九霄鹤。我来南昌古城郭，几度题诗寄江阁。麻姑酒美鱼可斫，未登公堂同一噱，先遣飞廉寄寥廓。
题怡老堂画竹
作者：胡奎
朝代：明

玉堂高学士，远寄碧琅玕。此物能怡老，长年耐岁寒。怡老堂前竹，如君好弟兄。裁为双玉琯，吹出凤凰声。
题怡老堂画竹·其一
作者：胡奎
朝代：明
体裁：五言绝句

玉堂高学士，远寄碧琅玕。此物能怡老，长年耐岁寒。
题怡老堂画竹·其二
作者：胡奎
朝代：明
体裁：五言绝句

怡老堂前竹，如君好弟兄。裁为双玉琯，吹出凤凰声。
题恬淡轩为储都司作
作者：胡奎
朝代：明
体裁：古风

淮之水，出自桐柏山，千盘万折流入江河间。将军好文兼好武，清似流泉出山下。手提长剑镇雄藩，马前奔走皆貔虎。龙骧万斛出海洋，西略月窟东槫桑。天弧夜半射天狼，鲸波帖帖青镜光。归看山中恬淡水，方寸澄清亦如此。方寸澄清亦如此，万岁千秋报天子。
题慈溪永安寺
作者：胡奎
朝代：明

春来多是为诗忙，老去怀山兴味长。见说宝峰东畔寺，鬓丝禅榻落花香。石洞龙归雨气凉，阶前立鹤过人长。老僧定起日卓午，风散满林薝卜香。象外禅师坐月航，迢迢东去水云长。秋高有约看山去，烂煮茯苓如雪香。白云为衣山作床，足力苦短情偏长。会须绣佛镫前去，寒夜同烧清净香。
题慈溪永安寺·其一
作者：胡奎
朝代：明
体裁：七言绝句

春来多是为诗忙，老去怀山兴味长。见说宝峰东畔寺，鬓丝禅榻落花香。
题慈溪永安寺·其三
作者：胡奎
朝代：明
体裁：七言绝句

象外禅师坐月航，迢迢东去水云长。秋高有约看山去，烂煮茯苓如雪香。
题慈溪永安寺·其二
作者：胡奎
朝代：明
体裁：七言绝句

石洞龙归雨气凉，阶前立鹤过人长。老僧定起日卓午，风散满林薝卜香。
题慈溪永安寺·其四
作者：胡奎
朝代：明
体裁：七言绝句

白云为衣山作床，足力苦短情偏长。会须绣佛镫前去，寒夜同烧清净香。
题扇
作者：胡奎
朝代：明
体裁：七言绝句

绕屋黄金杏子肥，仙家鸡犬隔林扉。潮头推起龙宫月，拾得明珠径寸归。
题扇
作者：胡奎
朝代：明
体裁：七言绝句

青天月满黄金饼，碧海风生白雪翎。纨扇晚凉清似水，秋声却在两松听。
题扇示俞生
作者：胡奎
朝代：明
体裁：七言绝句

荷叶圆时初见汝，木犀落后便相疏。秋声只在庭前树，分寸阴中好看书。
题扇贺胡鍊师生朝
作者：胡奎
朝代：明

南斗星边望太霞，蓬莱咫尺是仙家。昌黎不识韩湘子，辜负尊前顷刻花。三素云中礼玉虚，琅风吹动紫霞裾。月明自蘸秋河露，写得天真一丈书。
题扇贺胡鍊师生朝·其一
作者：胡奎
朝代：明
体裁：七言绝句

南斗星边望太霞，蓬莱咫尺是仙家。昌黎不识韩湘子，辜负尊前顷刻花。
题扇贺胡鍊师生朝·其二
作者：胡奎
朝代：明
体裁：七言绝句

三素云中礼玉虚，琅风吹动紫霞裾。月明自蘸秋河露，写得天真一丈书。
题扇赠万玉立
作者：胡奎
朝代：明
体裁：古风

枇杷雨足风日清，故人别我豫章城。相思一日复相见，使我白发生千茎。章江碧树三十里，马蹄蹴蹋青云起。问谁此地最知心，槐里堂中好兄弟。
题扬州玩月图
作者：胡奎
朝代：明
体裁：七言绝句

好月多情不待招，满江风露夜迢迢。分明记得扬州见，只欠琼花与凤箫。
题折枝桃花
作者：胡奎
朝代：明
体裁：七言绝句

刘郎去后綵云空，谁写深红间浅红。老我看花浑似雾，任他人面笑春风。
题挟弹图
作者：胡奎
朝代：明
体裁：七言绝句

大堤春草碧茸茸，马上人弯落月弓。寄语莫抛金弹子，任渠莺啭百花风。
题携琴图
作者：胡奎
朝代：明
体裁：七言绝句

松花落粉春昼閒，童子抱琴朝出山。明朝有意更相访，莫遣白云深掩关。
题携琴访友
作者：胡奎
朝代：明
体裁：七言绝句

两翁何处访知音，涧水松风总是琴。识得此中千古意，子期端合铸黄金。
题敬义斋
作者：胡奎
朝代：明
体裁：古风

南州有一士，卜隐大江滨。端居坐终日，尚友古之人。古人不可作，圣远复言湮。出门岐路多，何由问通津。有客过其家，诲语何谆谆。集义以养气，主敬以修身。请子事斯语，永言书诸绅。
题敬赐内侍兰谷道人蒋怡之诗卷
作者：胡奎
朝代：明
体裁：古风

有美人兮山之阿，牵白云兮被女萝。抱凤凰之绿绮，濯冰弦于绛河。倚丹崖兮饮山渌，采幽芳兮结纕服。挹清风于九畹，弹广陵之一曲。思美人兮不可招，何以报之瑛琼瑶。含奇芬兮承湛露，期永好兮同逍遥。
题敬赐内侍桂岩道人李吉之天香深处手卷
作者：胡奎
朝代：明
体裁：古风

吹君玉龙管，酌我金螺杯。听我歌天香，天香何处来。广寒宫阙高崔嵬，黄金布地琼作台。吾不知当时老桂树，是谁亲手栽。但见月圆则荣，月缺则摧。九十万里顾兔东西走不息，岁岁花从天上开。请君花下饮，一笑舒君怀，百年此兴能几回。霓裳歌，羽衣舞，足蹋虹桥上天府。天香吹人千万古，愿持此香苏下土。
题敬赐内侍鞠大亨梅花洞天诗卷
作者：胡奎
朝代：明
体裁：古风

我闻罗浮古洞天，缟衣玉骨皆神仙。南枝北枝自冷暖，古月今月同清圆。开元供奉酒一斗，孤山先生诗几联。青鸟窗閒莫啼梦，且容老子弄婵娟。
题文昌图
作者：胡奎
朝代：明
体裁：古风

星中之君号文昌，开辟造化分玄黄。脩髯玉立颀而长，黼黻云汉昭天章。驾风鞭霆游八荒，下视九点烟苍苍。我欲从之翱且翔，翩然骑云朝紫皇。勾陈玄武森在傍，呈琅玕兮沐恩光。是用作歌孝友张，福我寿我期无疆。
题时习斋
作者：胡奎
朝代：明
体裁：古风

天行九十有万里，日月循环若流水。人之为学亦犹尔，夜以继日恒不已。譬诸行远必自迩，跬步千里自兹始。为以九仞一篑止，半途而废良可耻。文江有士复质氏，人言是父生是子。古来圣贤疾没齿，我其铭之吁老矣。
题明皇吹笛图
作者：胡奎
朝代：明
体裁：七言绝句

天宝年中日正迟，沈香亭上看花时。梨园一曲新翻谱，白发宫中总不知。
题明皇游月宫图
作者：胡奎
朝代：明
体裁：七言绝句

碧天万丈綵虹秋，羽队傞傞舞未休。玉宇高寒留不得，回光却照望京楼。
题春山小景图
作者：胡奎
朝代：明
体裁：古风

老夫爱画入骨髓，偶向高堂见山水。不识何人写此图，恍然坐我春云里。大山小山青入天，岚气暝结香炉烟。扁舟夜泊浔阳郭，似是当年孟浩然。阿翁手持九节杖，双涧流泉玉琴响。天风吹带碧桃花，瑶草金芝为谁长。南郭先生吾友于，招我共读山中书。石田可耕水可钓，安得斯人与同调。
题春晖堂
作者：胡奎
朝代：明
体裁：古风

青天何高高，中有三春晖。母年日已迈，儿心尝依依。此心向谁道，一寸阶前草。宦辙东西驰，千里万里道。儿骑青骢马，身著绣罗裳。何异五色衣，笑舞春晖堂。春晖无时已，照见东流水。水中双鲤鱼，朝盘奉甘旨。庭前有高树，慈乌日夕来。乌雏思返哺，飞绕黄金台。
题昭君
作者：胡奎
朝代：明
体裁：七言绝句

妾无黄金买词客，妾无明珠赂画师。妾有一身能报主，六宫不用妒蛾眉。
题晓峰
作者：胡奎
朝代：明
体裁：古风

在山不见山，出山山更好。披衣五更起，山色入门早。空翠落琴床，晴光动林表。自有天地来，万仞青不了。寄言山中人，古今亦昏晓。
题朗上人听松轩
作者：胡奎
朝代：明
体裁：七言绝句

一片潮音落太空，禅馀多在月明中。等閒听到无声处，不是长松不是风。
题望云图
作者：胡奎
朝代：明
体裁：古风

何山无白云，游子心独苦。千里万里间，见云思见母。白云有聚散，儿心无已时。北风何栗烈，吹裂身上衣。母居泽山阳，倚门怀远道。何以报区区，春晖寸心草。
题望云图
作者：胡奎
朝代：明
体裁：古风

叶先生住在四万八千丈之天台，霞气直接东蓬莱。天鸡三鸣海水赤，春风几度桃花开。胡为家山看不足，剪得匡庐云一幅。春晖在青天，寸草在黄土。中有一寸心，何以报慈母。关西余氏母在堂，堂下宜男春日长。九华西浙宦游处，白玉种此双儿郎。儿今长大过三十，寸草春晖报何及。岂无鲁阳戈为驻西飞乌，岂无万丈绳为挽羲和车。春晖在天草在地，母子同跻太平世。更愿传家好子孙，大书特书忠孝门。
题望云图
作者：胡奎
朝代：明
体裁：古风

我家望云二千里，君家只隔一江水。北堂岂无萱草花，生男不得长在家。愿儿读书忠与孝，阿母看花长寿考。母昔在家时，佩以宜男草。母今生子后，慈颜长不老。树萱北堂下，叶叶书带长。儿年日以盛，母寿日以康。儿有昆崙桃，寿母三千岁。儿有紫霞觞，劝母花前醉。富春水有金鲤鱼，富春山有油壁车。有车可乘鱼可脍，岁岁看花北堂背。
题望云图为太学生史孟彬作
作者：胡奎
朝代：明
体裁：古风

儿昔望云云在天，儿今望云云在泉。云在天边见有日，云在泉下归何年。儿心一寸春晖草，阿母倚门儿在道。太学三年归有程，当时恨不还家早。白杨日日多悲风，儿归却扫坟上松。千驷万钟儿不愿，但愿名书忠孝传。
题望云图为越人作
作者：胡奎
朝代：明
体裁：古风

湛湛越江水胡不，一洗九曲之离肠。英英越山云胡不，化为五色之衣裳。儿今食禄天一方，隔江望云如太行。中流一苇信可航，父兮母兮不得将。春风红药花正好，不如阶下宜男草。堂中之人长寿考，此图端比陈情表。
题望峡轩
作者：胡奎
朝代：明
体裁：古风

双峡何亭亭，如弟复如兄。紫薇刘郎去已远，山今犹有紫薇名。太学儒生未三十，玉树英英向人立。堂上有亲今白头，晨昏定省嗟何及。书往书来春复秋，璧水竟作三年留。凤凰台上一回首，千里云生东海头。东海东头白云起，望峡之心何日已。安得尔云化为五色衣，朝朝暮暮当庭闱。朝朝暮暮当庭闱，不劳望云思远归。
题望峡轩
作者：胡奎
朝代：明
体裁：古风

巍巍乎紫薇之山兮，双峰并峙乎西东。上干织女之银浦，下瞰蛟人之贝宫。天鸡三唱海日红，云窗雾阁风玲珑。俞家兄弟构华屋，空翠飞落轩楹中。堂上有亲颜色好，长年服食金光草。笑倾阿母九霞觞，啖以安期玉文枣。三年仲子在成均，回望天南多白云。每凭海鹤附书至，遥见两峰如见亲。俞生俞生忠孝者，行看赤车驰驷马。前度刘郎未足誇，重来还对紫薇花。
题望思图
作者：胡奎
朝代：明
体裁：古风

苍梧九炭勿言远，不隔孤儿望乡眼。洞庭七泽勿言深，不满孝子思家心。孝子改山何所有，垄上乌啼白杨柳。十年归梦夜宫铨，千里它乡寒食酒。筑得楼居近基傍，空山落日暮云黄。岁晏天寒赋归去，雪后北堂意草长。春晖茫茫尺地老，一望一思何日了。桃花溪上饭胡麻，愿母长年颜色好。
题望湖亭
作者：胡奎
朝代：明
体裁：七言绝句

鸥外清波雁外山，望湖亭下系归船。夜深起坐占风信，龙在珠宫月在天。
题木石图
作者：胡奎
朝代：明
体裁：五言绝句

乘槎上天去，星河风露凉。拾得支机石，珊瑚二尺长。
题朱氏椿萱堂
作者：胡奎
朝代：明
体裁：古风

吾闻漆园之木八千秋，又闻北堂萱草能忘忧。朱卿夫妇俱白头，儿也贡入帝王州。口传天语出丹阙，马蹄蹋遍闽山月。儿心何以报春晖，回望飞云隔吴越。左手擘荔枝，右手持槟榔。它山岂不好，不如归故乡。登朝见天子，沐浴承休光。龙河雪消春水长，愿乞还家三釜养。入门堂上见椿萱，灵柯锐叶俱无恙。读书椿树下，进酒萱花傍。更分白兔所捣之玄霜，父兮母兮发苍苍。金兰玉树照庭户，直与窦家五桂同芬芳。
题朴轩
作者：胡奎
朝代：明
体裁：七言绝句

祗园双树不可见，临济一株今在兹。昨夜青天指明月，玉盘挂在最高枝。
题李仕廉雪溪诗卷
作者：胡奎
朝代：明
体裁：古风

五载西江想东越，兴来欲蹋山阴雪。眼明见此雪溪图，恍若冰壶贮寒月。山中之人不可招，千崖万壑皆琼瑶。长空浩浩绝飞鸟，深林何处寻渔樵。谪仙有孙有佳趣，蓬莱移得三珠树。稍待明年春水生，借我纶竿钓鱼去。
题李将军九虎图
作者：胡奎
朝代：明
体裁：古风

李将军，家有先世所藏之画图。图中大小九于菟，一豹驯狎与之俱。丹崖翠谷行㩻䧢，朝游长林夕负嵎，冯妇见之应下车。将军佩以黄金符，爪牙捍禦洪崖都。愿为麒麟与驺虞，此图传家真不虚。
题李生环玉轩
作者：胡奎
朝代：明
体裁：古风

李公子，来自西昆崙。于阗河中白石子，何年移植苍山根。碧云四合不见日，入窗空翠凉纷纷。得非伶伦氏，采之贡轩辕。轩辕台上调六琯，吹得凤凰五采相腾骞。凤凰城中凤之穴，结巢下啄青琅玕。李公子，何翩翩。伯也如圭璋、如璠玙，何不披腹排天阍，森然玉笋联朝班。不然借我截为任公之钓竿，一掣海水金鳌翻。明年二月春水浑，我当挐舟扣卿门。香风堂上振环佩，春雨阶前罗子孙。卿当赠我青瑶琨，何以报之云锦文。卿家令弟未相见，寄谢此君须会面。
题李白观庐山瀑布图
作者：胡奎
朝代：明
体裁：古风

我思仙人，乃在南斗之下香炉之峰。手招五老白云里，掀髯玉立凌天风。不知何年鬼斧凿破混沌窍，绝顶直与银河通。上有奔崖喷壑之飞流，下有横江饮涧之长虹。白波九道走东海，流转万古无终穷。仙人词源亦如此，天然秋水生芙蓉。开元召入黄金屋，挥毫醉写清平曲。鸣凤不栖阿阁巢，青蝇翻污连城玉。金鸡放赦夜郎回，生死托交鹦鹉杯。人间斗酒醉不得，此水可涤愁怀开。酒星在山头，酒泉在山下。便当酿作蒲萄醅，不费千金之裘五花马。胡为梦落峨眉亭，千年一去不复醒。画中仿佛见颜色，屋梁落月秋冥冥。闻道骑鲸入瀛海，神游汗漫知何在。大鹏借我垂天云，八极三清会相待。
题李白观泉图
作者：胡奎
朝代：明
体裁：古风

我所思兮在匡庐，锦袍仙人玉不如。香炉五老半天上，旭日照耀金芙蕖。仙人倒披云锦袍，浩气直压秋崖高。人间斗酒醉不得，手挽银河翻雪涛。一朝召入金銮殿，曾与龙颜醉中见。谁知白玉点青蝇，不顾昭阳忤飞燕。紫皇案前五色麟，掉头蹋遍名山春。若非九天写下千尺水，何以荡涤胸中尘。千年风骨何人画，仿佛屋梁明月夜。骑鲸东海若相逢，大笑长歌呼白也。
题李白醉归图
作者：胡奎
朝代：明

寄语襄阳儿，莫唱铜鞮曲。春风吹泼醅，汉水年年绿。日落岘山西，风吹白接䍦。不骑山简马，驴背倒驮诗。一辞金銮殿，甘作醉乡侯。东华尘似海，不及卧糟丘。玉皇五色麟，不踏京华尘。如何捉明月，一醉三千春。朝醉长安花，夕醉襄阳月。至今花月间，不见醒时节。
题李白醉归图·其一
作者：胡奎
朝代：明
体裁：五言绝句

寄语襄阳儿，莫唱铜鞮曲。春风吹泼醅，汉水年年绿。
题李白醉归图·其三
作者：胡奎
朝代：明
体裁：五言绝句

一辞金銮殿，甘作醉乡侯。东华尘似海，不及卧糟丘。
题李白醉归图·其二
作者：胡奎
朝代：明
体裁：五言绝句

日落岘山西，风吹白接䍦。不骑山简马，驴背倒驮诗。
题李白醉归图·其五
作者：胡奎
朝代：明
体裁：五言绝句

朝醉长安花，夕醉襄阳月。至今花月间，不见醒时节。
题李白醉归图·其四
作者：胡奎
朝代：明
体裁：五言绝句

玉皇五色麟，不踏京华尘。如何捉明月，一醉三千春。
题李草堂墓志
作者：胡奎
朝代：明
体裁：七言排律

螺川东去水冥冥，落日乌啼宰树青。三径就荒陶令老，众人皆醉屈原醒。锦袍仙去空怀李，华表归来或姓丁。遗墨尚存封禅稿，高风谁筑聘君亭。如公我亦悲先哲，有子天教得宁馨。百世幽光应不泯，草堂长近少微星。
题杏林别墅图
作者：胡奎
朝代：明
体裁：古风

我闻于使君，种杏碧山下。它山岂无丹杏花，不及家山种来者。高堂中有白发亲，看花酌酒娱青春。儿今去家二千里，作官只饮三衢水。三衢水，清涟漪。年年杏花开满枝，点缀五色斑斓衣。阿翁袖有金光草，令人服之颜色好。别墅春风日日来，花落花开长不老。
题杜子美游春图
作者：胡奎
朝代：明
体裁：七言绝句

拾遗归隐浣花村，日醉田家老瓦盆。满眼好山驴背稳，也胜朝扣富儿门。
题来鹤轩为张佥宪作
作者：胡奎
朝代：明
体裁：古风

张君持节洪之都，左招洪崖右麻姑。仙人骐骥不可驭，何以得此当庭除。雪作衣裳丹作顶，戛然长鸣延素颈。夜榻时闻竹下声，午阶每弄花间影。九重荡荡天门开，曾侍玉皇香案来。乃知君身有仙骨，地位清寒霜满台。只今笼之往何处，为言携向英山去。我亦东归寻故丘，结巢愿托三珠树。
题松
作者：胡奎
朝代：明
体裁：七言绝句

丹井西头只一个，香炉侧畔恰千株。何当著我坐盘石，童子扫花閒读书。
题松石斋
作者：胡奎
朝代：明
体裁：古风

抚长松，坐盘石，松头白云如茧白。丹光夜夜穿树林，松下千年生琥珀。长镵木柄古苔青，定拟天寒斲茯苓。一曲瑶琴分半席，月明细和风泠泠。
题松竹轩
作者：胡奎
朝代：明
体裁：古风

苍髯丈人偃蹇而，瑰奇此君高节能。配之平生共持金，石操晚岁不改冰。霜姿闽南刘侯好清古，天风吹入洪都府。半空清籁奏笙竽，九夏凉阴覆窗户。吾闻松根生茯苓，服之可以延遐龄。又闻竹间栖綵凤，一鸣可以开太平。刘侯刘侯世所重，大才会入明堂用。不然截作任公之钓竿，金鳌一掣沧溟动。
题枇杷山鹊图
作者：胡奎
朝代：明
体裁：七言绝句

翠衿丹嘴雪为衣，立在卢家雨后枝。不是少年金弹子，一双来往莫相疑。
题林泉读书图
作者：胡奎
朝代：明
体裁：五言绝句

手把桐君录，林泉即是家。数株秋树叶，都染葛丹砂。
题林逋观梅图
作者：胡奎
朝代：明
体裁：六言诗

昔年曾访孤山，欲识诗翁半面。水边著意相寻，林下无心一见。
题枯荷鹭鸶图
作者：胡奎
朝代：明
体裁：五言绝句

袅袅顶丝长，枯荷倚夕阳。窥鱼高盖下，不怕夜来霜。
题柯丹丘竹
作者：胡奎
朝代：明
体裁：七言绝句

奎章阁下柯亭管，学得云间綵凤鸣。还逐轩皇上天去，夜凉吹过阖庐城。
题柳塘野艇图
作者：胡奎
朝代：明

杨柳丝丝拂钓矶，野航一个倚斜晖。分明西塞山前见，只欠双双白鹭飞。雨后青山抹黛蛾，渔舟浑不怕风波。夕阳荡桨不归去，为爱溪南柳色多。
题柳塘野艇图·其一
作者：胡奎
朝代：明
体裁：七言绝句

杨柳丝丝拂钓矶，野航一个倚斜晖。分明西塞山前见，只欠双双白鹭飞。
题柳塘野艇图·其二
作者：胡奎
朝代：明
体裁：七言绝句

雨后青山抹黛蛾，渔舟浑不怕风波。夕阳荡桨不归去，为爱溪南柳色多。
题桂林荣遇图
作者：胡奎
朝代：明
体裁：古风

白发刘郎江右住，高堂大字书荣遇。借问何因得此名，向人指点门前树。年年八月金粟开，云是仙翁亲手栽。异本定从天上得，清芬应自月中来。只今系马长安道，梦想故园秋色好。匡庐青压九江深，翻笑淮南小山小。草木之生关盛衰，百年培植当清时。寄谢子孙毋剪伐，青云留取最高枝。
题桂菊双清图
作者：胡奎
朝代：明
体裁：古风

白帝司秋运金气，空山草木皆凄厉。嗟尔桂树青团团，直与佳菊凌霜寒。贞姿孤洁同晚岁，何异幽人逸士栖岩峦。我所思兮淮南之小山，白石凿井金为阑。手招八公鍊神丹，骖鸾翳凤游其间。侧身西望柴桑里，南山悠然当面起。处士兮归来，尊有酒兮甘且旨。石磊磊兮葛绵绵，玄豹号林兮长鲸阻川。折遗芳兮寄远歌，招隐兮期长年。
题桂菊图
作者：胡奎
朝代：明
体裁：七言绝句

送酒白衣来栗里，烧丹金井出淮南。露花风叶俱寥落，见画令人思不堪。
题桃花双鸟图
作者：胡奎
朝代：明
体裁：五言绝句

双禽尔何来，四顾怕人见。隔窗啼一声，惊落桃花片。
题桃花山鸟图
作者：胡奎
朝代：明
体裁：七言绝句

楚楚山禽好羽衣，小桃枝上立多时。树头树底无金弹，且向东风自在啼。
题桃花流水图为刘山人作
作者：胡奎
朝代：明
体裁：七言绝句

一片飞花水上头，九盘十折涧中流。胡麻饭熟千年后，却笑诗人也姓刘。
题桃花画眉
作者：胡奎
朝代：明
体裁：七言绝句

天台山下问刘郎，玉女纤蛾画得长。望断彩云无信息，春风吹落镜中央。
题梁谷才小像
作者：胡奎
朝代：明
体裁：五言绝句

迹不远城市，志惟在山林。所以梁伯鸾，高名传至今。
题梅
作者：胡奎
朝代：明
体裁：七言绝句

曾过罗浮月下村，绿毛么凤立黄昏。如何也作三生梦，飞绕梨花一片云。
题梅
作者：胡奎
朝代：明

雪后曾看半树春，素衣浑不染缁尘。玉堂故旧无消息，惆怅寒烟野水滨。姑射仙人玉雪姿，天寒瘦影立多时。春风半面曾相识，一夜梨云入梦思。
题梅·其一
作者：胡奎
朝代：明
体裁：七言绝句

雪后曾看半树春，素衣浑不染缁尘。玉堂故旧无消息，惆怅寒烟野水滨。
题梅·其二
作者：胡奎
朝代：明
体裁：七言绝句

姑射仙人玉雪姿，天寒瘦影立多时。春风半面曾相识，一夜梨云入梦思。
题梅图次胡龙臣韵
作者：胡奎
朝代：明
体裁：古风

梁园宾客看花处，锦障围春花满树。一朝池馆彩云空，可恨留春春不住。岂若孤山雪后花，年年开向老逋家。自信贞心同铁石，肯随凡卉混尘沙。明月半窗閒徙倚，展画看诗思无已。华表千年鹤不归，霜花满地天如水。
题梅月图
作者：胡奎
朝代：明
体裁：古风

娟娟古时月，粲粲江南春。美人不可见，梦堕梨花云。玉质恒自爱，素衣安可尘。裴回岁云暮，索笑情相亲。
题梅月图
作者：胡奎
朝代：明

维摩室里散花人，写得江南第一春。本是一株无影树，只教明月伴清真。曾向维摩帐底看，散花天女不知寒。黄昏瘦影谁同伴，只有青天白玉盘。
题梅月图·其一
作者：胡奎
朝代：明
体裁：七言绝句

维摩室里散花人，写得江南第一春。本是一株无影树，只教明月伴清真。
题梅月图·其二
作者：胡奎
朝代：明
体裁：七言绝句

曾向维摩帐底看，散花天女不知寒。黄昏瘦影谁同伴，只有青天白玉盘。
题梅月图为长沙人作
作者：胡奎
朝代：明

黄鹤楼中玉笛，十年不到长沙。梦逐梨云归去，月明夜夜思家。罗浮洞天月上，姑射仙人夜归。玉骨本来贞白，缁尘莫涴裳衣。
题梅月图为长沙人作·其一
作者：胡奎
朝代：明
体裁：六言诗

黄鹤楼中玉笛，十年不到长沙。梦逐梨云归去，月明夜夜思家。
题梅月图为长沙人作·其二
作者：胡奎
朝代：明
体裁：六言诗

罗浮洞天月上，姑射仙人夜归。玉骨本来贞白，缁尘莫涴裳衣。
题梅竹
作者：胡奎
朝代：明

姑射仙人冰雪姿，天寒翠袖立多时。分明一片黄昏月，照见贞心只自知。我爱娟娟玉一枝，岁寒不改雪霜姿。如何也学春风面，定是今年醉日移。
题梅竹·其一
作者：胡奎
朝代：明
体裁：七言绝句

姑射仙人冰雪姿，天寒翠袖立多时。分明一片黄昏月，照见贞心只自知。
题梅竹·其二
作者：胡奎
朝代：明
体裁：七言绝句

我爱娟娟玉一枝，岁寒不改雪霜姿。如何也学春风面，定是今年醉日移。
题梅竹图
作者：胡奎
朝代：明
体裁：五言绝句

雪后记曾来，疏花竹外开。至今双蜡屐，留印在苍苔。
题梅花山鸟图
作者：胡奎
朝代：明
体裁：七言绝句

谁写春风淡墨痕，罗浮石上旧精魂。山禽也学三生梦，飞绕梨花一片云。
题梅花村民为严司征作
作者：胡奎
朝代：明
体裁：古风

我昨梦入梅华村，清晨有客来扣门。为言渝川一佳士，貌比玉雪清而温。平生爱种罗浮树，仿佛罗浮洞中路。积雪拥门三尺深，渔歌樵唱无寻处。主翁杖策何逍遥，出门一色皆琼瑶。缟衣仙人夜相访，绿毛么凤鸣交交。寄言渝川士，何为自慕村野人。调羹不入商家鼎，止渴不给曹公军。萝窗一榻延素月，醉来自卧梨花云。我今尚被微官缚，梦中犹想村中乐。凭谁唤起何水曹，岁晚题诗寄东阁。
题梅花水仙
作者：胡奎
朝代：明
体裁：七言绝句

梦入罗浮小洞天，翠禽啼处月娟娟。何人能解明珠赠，只有凌波洛浦仙。
题梅花白头公图
作者：胡奎
朝代：明
体裁：七言绝句

谁写罗浮梦里云，飞来山鸟意相亲。傍人莫笑头如雪，占得江南第一春。
题梅花竹雀图
作者：胡奎
朝代：明
体裁：七言绝句

竹外疏花雪半欹，山禽偷眼立多时。安知千仞高冈上，鸣凤朝阳有好枝。
题梨花双鹊图
作者：胡奎
朝代：明
体裁：七言绝句

一株白雪东阑外，正值清明暮雨时。灵鹊定知家信到，向人传喜立花枝。
题楚江春晓图
作者：胡奎
朝代：明
体裁：古风

巴水雪消流浩浩，三峡猿声啼不了。舟人挂帆南斗低，斑竹林深鸡唱晓。大船小船相逐来，小船先待大船开。黄陵庙前风浪恶，小船还依大船泊。共祷龙神抛纸钱，珓杯凶恶听巫言。但祝远人心地好，乌纱巾上有青天。
题楮衾歌
作者：胡奎
朝代：明
体裁：古风

任公子，钓鳌龙伯宫。烂烂五色云，飞出槫桑东。海若天吴失颜色，河东美人织不得。并刀剪断紫霞绡，八茧吴蚕空自白。仙人王子晋，骑鹤来人间。手卷锦鲸去，东入蓬莱山。相逢会稽楮，共听西窗雨。满床蝴蝶花片飞，梦中笑杀秦川女。何人视草白玉堂，青绫夜对官烛光。岂如蓬莱山人醉眠日丈五，独拥八天溪藤霜。
题槐阴书舍
作者：胡奎
朝代：明
体裁：古风

天有三台，地有三槐，云是晋公亲手栽。三槐如云复如盖，果应二郎居鼎鼐。时当景德祥符间，柱石廊庙安如山。世泽传来三百载，复有孙子登朝班。槐叶阴阴覆书屋，不数邺侯三万轴。绣衣金节玉花骢，行部归看满庭绿。春晖堂前乌夜啼，结巢多在青云枝。青云枝上乌啼处，它年留作甘棠树。
题槐阴亲舍
作者：胡奎
朝代：明
体裁：古风

慈乌夜夜啼，宛在慈溪西。大槐高过屋，慈乌来上栖。乌雏思返哺，哑哑愁日暮。白云飞度江，恨不随云去。雏有青霄翮，翱翔霜柏枝。慈溪东入海，雏心无已时。
题樵云
作者：胡奎
朝代：明
体裁：古风

请樵停斧柯，听我樵云歌。问樵住何所，乃在山之阿。朝樵林下风，暮樵谷中雨。林风吹我衣，谷雨沾我履。何如白云深处栖，采樵不离云东西。有手自操修月斧，有足能蹋登天梯。山头肤寸崇朝起，从龙化作天瓢水。一洗八极黄埃空，随云复归岩壑里。若有人兮被女萝，扳崖度岭无风波。世间万事浮云过，樵云樵云奈尔何。
题武夷图
作者：胡奎
朝代：明
体裁：七言绝句

武夷何处觅仙踪，一一林峦紫翠重。世祀乾鱼真可笑，最高应是大王峰。
题母子猫图
作者：胡奎
朝代：明
体裁：古风

大猫斑斑虎豹姿，小猫白白如狻猊。斑者是母白者儿，石苔昼卧春迟迟。儿能跳踉母不知，牡丹花前胡蝶飞。薄荷叶底酣晴晖，小鬟溪头买鱼去，月下敲盆呼尔归。岂不闻东家韩卢知报主，夜深防盗兼捕鼠。
题毛女
作者：胡奎
朝代：明
体裁：七言绝句

槲叶重重护玉肌，莲花峰下采金芝。夜凉月出仙人掌，恰似秦宫照镜时。
题水仙
作者：胡奎
朝代：明
体裁：七言绝句

洛浦仙人玉佩珰，盈盈宛在水中央。明珠翠羽芳洲上，欲赠佳期远意长。
题水榭纳凉图
作者：胡奎
朝代：明

五月南风起，荷花水榭开。日长消酒渴，碧盌送冰来。
题水榭纳凉图
作者：胡奎
朝代：明
体裁：五言绝句

五月南风起，荷花水榭开。日长消酒渴，碧碗送冰来。
题永思堂
作者：胡奎
朝代：明
体裁：五言律诗

爱日情无已，终天志可哀。每于堂上见，多是梦中来。冰鲤空朝馔，寒乌静夜台。十年馀手泽，不敢向人开。
题汉水幽居
作者：胡奎
朝代：明
体裁：七言律诗

张公江海每思归，看画令人说汉溪。清梦每经渝水北，白云多在仰山西。脱绷稚笋年年长，返哺慈乌夜夜啼。最忆春明花烂漫，版舆随处蹋青泥。
题汉水幽居
作者：胡奎
朝代：明
体裁：古风

有地不可缩，有山不可移。如何孝子心，日夜思汉溪。汉溪水深清见底，中有鲤鱼丹砂尾。白头慈母在高堂，汲水煮鱼甘且旨。儿心愿如溪上泉，母身愿如泉中之青天。天苍苍兮泉涓涓，天泉相依无极年。
题江山小景
作者：胡奎
朝代：明
体裁：七言绝句

何人手把并州剪，剪得吴江万顷秋。莼菜可羹鱼可鲙，兴来也欲上扁舟。
题沅陵朱指挥蒲萄瓜图上有天历之印
作者：胡奎
朝代：明
体裁：古风

博望昔使西南夷，蒲萄瓜实何离离。传来中国数千载，天历画师曾写之。沅陵将军好事者，此图本自苍梧野。大宛分种及燉煌，何异按图求骏马。吾闻蒲萄可酿酒，瓜瓞能延年。方今王化被八埏，将军将军今张骞。
题洗马图
作者：胡奎
朝代：明
体裁：七言绝句

奚官半脱茜袍红，应是开元白发翁。老去不闻征战事，閒来洗马柳阴中。
题海棠白头公十二红
作者：胡奎
朝代：明
体裁：七言绝句

一枝斜倚短墙东，上有翩翩十二红。莫怪无情花里鸟，白头端的爱春风。
题海雪轩
作者：胡奎
朝代：明
体裁：七言律诗

马家亭子海云边，一室空明万里天。阆苑东来花满树，昆崙西去玉为田。珠宫冻合龙鳞湿，斗帐寒生鹤梦圆。坐钓珊瑚枝上月，子猷那肯便回船。
题涵碧轩图
作者：胡奎
朝代：明
体裁：七言律诗

云影天光湛碧虚，何年卜筑傍西湖。可怜故老归泉壤，只许儿孙见画图。秋雁白边渔艇小，晚山青处草堂孤。却思旧日欢娱地，花满楼船酒满壶。
题清碧轩为临安黄生作
作者：胡奎
朝代：明
体裁：七言绝句

濯清曾闻韩吏部，栖碧长怀李谪仙。欲识黄生清碧处，汪汪万顷到临川。
题清致轩
作者：胡奎
朝代：明
体裁：古风

玉湖清冰清彻底，铜盘甘露甘如醴。一洗胸中万斛尘，挥毫濯以蔷薇水。坐中宾客且勿喧，听我长歌清致之高轩。闻道幽居最清绝，人物似是瀛洲仙。五峰佳气郁不散，仰见华盖当中天。朝朝拄笏延爽气，空翠飞落轩楹前。自从负笈登太学，借问不归今几年。山猿野鹤岂无梦，绿萝夜月秋娟娟。万先生，何磊落，在山泉清出山浊。手把芙蓉朝紫皇，下上青云骑一鹤。会当四海澄其源，白日洗天风雨作。
题渊明像
作者：胡奎
朝代：明
体裁：七言绝句

彭泽之官八十日，飘然即赋归来辞。人生出处各有道，乡里小儿那得知。
题渊明抚松图
作者：胡奎
朝代：明
体裁：古风

渊明与孔明，出处各有道。乃知归来辞，即是出师表。盘桓抚孤松，全身以为宝。
题渔樵问答图
作者：胡奎
朝代：明
体裁：七言绝句

郎住清江侬在山，山风江月意俱閒。相逢莫话尘中事，恐有秦人到此间。
题渔樵问话
作者：胡奎
朝代：明
体裁：五言绝句

相见长松下，劳劳语未閒。料应无别事，只是说溪山。
题渔樵问话图
作者：胡奎
朝代：明
体裁：古风

江可渔，山可樵，山头白云手可招。出门黄尘浩如海，胡不归来共逍遥。何人写此渔樵子，咫尺江山千万里。船系松根双石头，山人伐木来相求。相求未已还相问，问之不答心悠悠。子陵何为而辞汉，太公何为而归周。买臣何为而晚遇，屈原何为而远游。持我修月斧，操君济川舟。天子不知名，大臣不见收。渔翁向樵还大笑，今古同生不同调。富贵功名何足论，与君尽醉长倾倒。
题渔舟图
作者：胡奎
朝代：明
体裁：七言绝句

山下渔舟逐浪开，江平风静好归来。吴中尽有银丝鲙，莫过瞿塘滟滪堆。
题湘妃和韵
作者：胡奎
朝代：明
体裁：古风

白月无声老蟾死，九黠螺璟堕秋水。哀弦五十绕青空，晚霞明减苗席红。泪痕夜泣幽皇中，翠华南巡信不通。纸钱猎猎挂霜枫，五色云间回雨龙。
题溪山图
作者：胡奎
朝代：明

昨夜苕溪春雨晴，山从天目到临平。故人只在云西住，绿树当窗定长成。杉风吹发苧衣凉，琴许家童手自将。黄帽棹郎频指点，好山多在藕花乡。
题溪山图·其一
作者：胡奎
朝代：明
体裁：七言绝句

昨夜苕溪春雨晴，山从天目到临平。故人只在云西住，绿树当窗定长成。
题溪山图·其二
作者：胡奎
朝代：明
体裁：七言绝句

杉风吹发苧衣凉，琴许家童手自将。黄帽棹郎频指点，好山多在藕花乡。
题澄心堂
作者：胡奎
朝代：明
体裁：古风

人心本清净，湛然井中水。井水常自澄，波澜不曾起。张子雅好道，堂以澄心名。卖药城市间，隐居如宋清。我昨过其家，燕坐接谈笑。何以效区区，操存一言要。
题澄碧轩
作者：胡奎
朝代：明

澄碧轩中好赋诗，天心水面少人知。试看风月双清处，正在波澜未动时。凭虚百尺俯清涟，淘净泥沙始见泉。一片湛然秋水镜，无人知有镜中天。江湖襟带自天开，日夜风涛滚滚来。看到水天同一色，料应无处著纤埃。
题澄碧轩·其一
作者：胡奎
朝代：明
体裁：七言绝句

澄碧轩中好赋诗，天心水面少人知。试看风月双清处，正在波澜未动时。
题澄碧轩·其三
作者：胡奎
朝代：明
体裁：七言绝句

江湖襟带自天开，日夜风涛滚滚来。看到水天同一色，料应无处著纤埃。
题澄碧轩·其二
作者：胡奎
朝代：明
体裁：七言绝句

凭虚百尺俯清涟，淘净泥沙始见泉。一片湛然秋水镜，无人知有镜中天。
题瀛洲学士图
作者：胡奎
朝代：明

千年一度见河清，看画令人忆太平。不是当年培养力，诸公那得共登瀛。铃索无声昼漏稀，宫袍一色换朝衣。院门不锁松花落，知是銮坡进讲归。
题瀛洲学士图·其一
作者：胡奎
朝代：明
体裁：七言绝句

千年一度见河清，看画令人忆太平。不是当年培养力，诸公那得共登瀛。
题瀛洲学士图·其二
作者：胡奎
朝代：明
体裁：七言绝句

铃索无声昼漏稀，宫袍一色换朝衣。院门不锁松花落，知是銮坡进讲归。
题燕集诗卷
作者：胡奎
朝代：明
体裁：古风

城南夏五月，碧树始鸣蜩。维时集群彦，觞咏共逍遥。凭高望大海，俯见万里潮。藻翰发奇思，华筵激流飙。献酬各有礼，既醉复长谣。岁月忽已迈，聚散若云飘。佳期阻良觌，关河怅迢迢。白鸥恋近渚，黄鹄慕层霄。寄迹凌浩荡，游神思廓寥。习池应不远，折简会相招。
题牛图
作者：胡奎
朝代：明

牛背稳于舟，牧儿忘百忧。晚凉过溪去，落日在林头。一童牧两牛，牛驯童亦乐。放浪野田间，何曾识城郭。老牸卧晴坡，回看水中犊。牧子过溪来，前村草痕绿。江南水草肥，尔牛亦何乐。两童对奕时，若个先一著。
题牛图·其一
作者：胡奎
朝代：明
体裁：五言绝句

牛背稳于舟，牧儿忘百忧。晚凉过溪去，落日在林头。
题牛图·其三
作者：胡奎
朝代：明
体裁：五言绝句

老牸卧晴坡，回看水中犊。牧子过溪来，前村草痕绿。
题牛图·其二
作者：胡奎
朝代：明
体裁：五言绝句

一童牧两牛，牛驯童亦乐。放浪野田间，何曾识城郭。
题牛图·其四
作者：胡奎
朝代：明
体裁：五言绝句

江南水草肥，尔牛亦何乐。两童对奕时，若个先一著。
题牧童骑牛图
作者：胡奎
朝代：明
体裁：古风

牛背稳于马，骑过南山下。竹鞭三尺长，不用紫游缰。四郊干戈罢，归放桃林野。一曲太平歌，尔童奈乐何。
题猫捕雀图
作者：胡奎
朝代：明
体裁：乐府曲辞

强之食，弱之肉，飞者安知行者逐。纷纷眼底人猫多，雀兮雀兮可奈何。
题玄宗按乐图
作者：胡奎
朝代：明
体裁：七言绝句

梨园小队斗娉婷，一曲霓裳正好听。谁料开元太平曲，秋风吹入雨淋铃。
题玉川草堂
作者：胡奎
朝代：明
体裁：七言律诗

古有玉川家洛阳，今有玉川开草堂。周公梦回日丈五，谏议书来天一方。野鹤当阶似人立，春笋过壁比儿长。先生闭门无一事，花雨茶烟绕石床。
题玉绣毬花
作者：胡奎
朝代：明

蕊珠宫女夜回鸾，一色流苏玉作团。琪树想从天上见，琼花曾向月中看。当场蹴起三春暮，信手围来二尺宽。却怪朝来万蝴蝶，随风飞舞碧阑干。蕊珠宫女夜回鸾，玉琢流苏满画阑。偏称彩丝悬昼影，错教罗袜立春寒。翠云欲坠风扶起，粉蝶交飞雪作团。却笑美人惊堕马，琼花不数广陵看。
题玉绣毬花·其一
作者：胡奎
朝代：明
体裁：七言律诗

蕊珠宫女夜回鸾，一色流苏玉作团。琪树想从天上见，琼花曾向月中看。当场蹴起三春暮，信手围来二尺宽。却怪朝来万蝴蝶，随风飞舞碧阑干。
题玉绣毬花·其二
作者：胡奎
朝代：明
体裁：七言律诗

蕊珠宫女夜回鸾，玉琢流苏满画阑。偏称彩丝悬昼影，错教罗袜立春寒。翠云欲坠风扶起，粉蝶交飞雪作团。却笑美人惊堕马，琼花不数广陵看。
题玉花骢画
作者：胡奎
朝代：明
体裁：七言绝句

谁写开元玉雪骢，黄门待驾立春风。南薰殿上承恩日，只说将军画最工。
题王仲序墨客诗卷
作者：胡奎
朝代：明
体裁：古风

王郎酒酣当墨池，五云飞落天孙机。河东美人织不得，仿佛八茧吴蚕丝。亲王召见蓬莱殿，天门白日飞龙见。中官传旨赐奚囊，王郎佩服生辉光。绛州陈玄最奇绝，落手麟胶三日香。梁园赋客邹枚老，爱尔尊前一倾倒。挥毫为写锦囊歌，愿尔千年赞王道。
题王仲序筠窗诗卷
作者：胡奎
朝代：明

我识山阴王子猷，平生好与竹交游。夜来醉卧西窗雨，一枕凉生叶叶秋。几个琅玕石上生，当窗宜雨复宜晴。何当截作昭华琯，吹出虞廷綵凤声。
题王仲序筠窗诗卷·其一
作者：胡奎
朝代：明
体裁：七言绝句

我识山阴王子猷，平生好与竹交游。夜来醉卧西窗雨，一枕凉生叶叶秋。
题王仲序筠窗诗卷·其二
作者：胡奎
朝代：明
体裁：七言绝句

几个琅玕石上生，当窗宜雨复宜晴。何当截作昭华琯，吹出虞廷綵凤声。
题王得贤槐阴堂诗卷
作者：胡奎
朝代：明
体裁：古风

三槐何郁郁，云是晋公栽。自从栽槐后，二郎登上台。后世佳孙子，买地亦栽槐。我愿子孙多种德，莫负当年王相国。
题王继贤山浦楼诗卷
作者：胡奎
朝代：明
体裁：古风

丰城客子王季友，复有云仍继其后。我来五载寓钟陵，每想凭高摘星斗。楼居宛在城之西，中有百尺青云梯。西山南浦望中见，飞云捲雨天暝迷。滕王高阁今何在，唯有江山留胜槩。昨夜神龙挟雨来，洗出波斯万螺黛。我欲笑拍洪崖肩，飘然驾鸿凌紫烟。俯视东溟一杯小，门外黄尘空扰扰。
题琴月楼
作者：胡奎
朝代：明
体裁：古风

白玉可斲明月轮，黄金莫铸知音人。子期一去不复见，惟有明月长相亲。有时月到弹琴处，月不能言解琴趣。琴非有意招月来，月亦无心与琴遇。我琴寥寥太古音，月色皎皎清人心。世上知音有如此，铸之何惜千黄金。吾闻山东李翰林，金尊有月无鸣琴。又闻柴桑陶靖节，素琴有酒无明月。何如有琴有月有浊醪，神交千载李与陶，遗世独立何其高。
题琴轩
作者：胡奎
朝代：明
体裁：七言律诗

借问轩中何所有，一琴佳趣少人知。但能白首归元亮，何必黄金铸子期。幽涧水声风静处，碧窗萝影月明时。好寻太古无弦调，更赋巴人白雪词。
题琴轩
作者：胡奎
朝代：明
体裁：古风

南州有高士，手抱龙门桐。披襟坐磐石，泠泠和松风。上弦奏鸣凤，下弦鼓飞鸿。寄情山水间，所乐无终穷。
题琴轩
作者：胡奎
朝代：明
体裁：古风

山高高，水深深，中有太古之徽音。姚君手抱绿绮琴，挥我弹彻天地心。弦中一曲南风调，千载无人识其妙。水深深，山高高，此乐只许柴桑陶。
题画
作者：胡奎
朝代：明

一溪月色梨花白，醉卧船窗梦未醒。记得洞庭湖上过，夜凉吹笛唤龙听。西塞山前一钓丝，此情唯有白鸥知。黄尘不上矶边石，坐到风恬浪静时。白龙潭上雨初过，鸭嘴滩前秋水多。安得仙人绿玉杖，月明来和紫芝歌。一重一崦小亭台，雨洗山容翠不开。燕寝昼长铃阁静，青天飞下白云来。筑得茅堂远世纷，北山无及更移文。一株松下茶烟起，直过前山化白云。
题画
作者：胡奎
朝代：明
体裁：五言绝句

久负看山约，今朝见画开。想从东越去，移得过江来。
题画
作者：胡奎
朝代：明
体裁：五言绝句

仙翁采芝处，只在白云间。童子立松下，日斜犹未还。
题画
作者：胡奎
朝代：明
体裁：古风

大山小山芙蓉开，云气远从天目来。山中六月不知暑，双松如龙啸如雨。矶头水深三尺许，水中石子清可数。石子可数易见鱼，高人把钓心焉如。五湖风高浪如屋，何人同唱沧浪曲。沧浪曲欸乃歌细，雨有笠斜风有蓑，吾谁与归张志和。
题画
作者：胡奎
朝代：明
体裁：五言律诗

小雨落桐英，群峰出晚晴。树藏茅屋小，溪涨野桥平。童去因沽酒，船回不到城。此中真可隐，亦足慰吾生。
题画
作者：胡奎
朝代：明
体裁：五言绝句

沙明渔浦近，水落钓船低。野树长含雨，山云欲渡溪。
题画
作者：胡奎
朝代：明
体裁：七言绝句

白石矶头春水生，南山空翠太分明。石南树下无人到，坐看渔翁钓晚晴。
题画
作者：胡奎
朝代：明
体裁：七言律诗

空青点染入秋毫，不用并州快剪刀。太华三峰从地出，蓬莱千仞倚天高。重重涧壑藏云气，菶菶梧桐集凤毛。寄语山中骑马客，清时莫种武陵桃。
题画
作者：胡奎
朝代：明
体裁：古风

远公昔住庐山下，一十八人同结社。到寺闻钟即皱眉，只有柴桑姓陶者。不知何人写此图，风致还似东林无。阿翁手持九节杖，一童抱琴不受呼。今人古人同一调，虎溪何必传三笑。题诗寄谢香炉峰，待我来蹑金芙蓉。
题画
作者：胡奎
朝代：明

雨休松气凉，幽人此中住。溪头鲈正肥，持竿放船去。家住青山下，船头一钓蓑。片帆侬使惯，只是怕风波。
题画
作者：胡奎
朝代：明
体裁：古风

露华凝寒玉蟾泣，张生手泼金壶汁。神鳌戴山海水立，白龙嘘云元气湿。毫端妙夺造化功，傍人云是米南宫。赠尔波斯螺万斛，写我匡庐看飞瀑。
题画·其一
作者：胡奎
朝代：明
体裁：七言绝句

一溪月色梨花白，醉卧船窗梦未醒。记得洞庭湖上过，夜凉吹笛唤龙听。
题画·其一
作者：胡奎
朝代：明
体裁：五言绝句

雨休松气凉，幽人此中住。溪头鲈正肥，持竿放船去。
题画·其三
作者：胡奎
朝代：明
体裁：七言绝句

白龙潭上雨初过，鸭嘴滩前秋水多。安得仙人绿玉杖，月明来和紫芝歌。
题画·其二
作者：胡奎
朝代：明
体裁：五言绝句

家住青山下，船头一钓蓑。片帆侬使惯，只是怕风波。
题画·其二
作者：胡奎
朝代：明
体裁：七言绝句

西塞山前一钓丝，此情唯有白鸥知。黄尘不上矶边石，坐到风恬浪静时。
题画·其五
作者：胡奎
朝代：明
体裁：七言绝句

筑得茅堂远世纷，北山无及更移文。一株松下茶烟起，直过前山化白云。
题画·其四
作者：胡奎
朝代：明
体裁：七言绝句

一重一崦小亭台，雨洗山容翠不开。燕寝昼长铃阁静，青天飞下白云来。
题画扇
作者：胡奎
朝代：明
体裁：七言绝句

一月春阴不见山，何人移入素纨间。积金峰在空青外，千仞高寒不可攀。
题画石
作者：胡奎
朝代：明

曾闻郁林石，万里过东吴。偶托循良传，千年入画图。彼美烟霞姿，巉然亦奇怪。不登奇章门，足以当吾拜。
题画石·其一
作者：胡奎
朝代：明
体裁：五言绝句

曾闻郁林石，万里过东吴。偶托循良传，千年入画图。
题画石·其二
作者：胡奎
朝代：明
体裁：五言绝句

彼美烟霞姿，巉然亦奇怪。不登奇章门，足以当吾拜。
题画竹
作者：胡奎
朝代：明
体裁：五言绝句

昔闻王子猷，曾访戴安道。安知千百年，复见此君好。
题白云山舍为桑孝子作
作者：胡奎
朝代：明
体裁：古风

欲知慈母心，磊磊高山石。欲知慈母操，青青古岩柏。阿母生儿才十年，空山别鹤悲离弦。儿今读书母身健，绩麻夜坐明镫前。父昔生儿愿儿好，儿心一寸春晖草。母在山中父在天，结庐长在白云边。
题白梅
作者：胡奎
朝代：明

谁写江南雪后枝，疏花冷蕊玉参差。频迦也管西来意，啼到青天月上时。雪压南枝冻未消，山禽和梦立寒梢。分明一片黄昏月，留向禅床伴寂寥。
题白梅·其一
作者：胡奎
朝代：明
体裁：七言绝句

谁写江南雪后枝，疏花冷蕊玉参差。频迦也管西来意，啼到青天月上时。
题白梅·其二
作者：胡奎
朝代：明
体裁：七言绝句

雪压南枝冻未消，山禽和梦立寒梢。分明一片黄昏月，留向禅床伴寂寥。
题白莲
作者：胡奎
朝代：明
体裁：七言绝句

天然容色粉为腮，插向君家玉镜台。淡扫蛾眉看不厌，是谁收拾画中来。
题白马图
作者：胡奎
朝代：明
体裁：五言绝句

开元照夜白，个个玉连钱。曾踏流沙雪，长呜上九天。
题白鹇图
作者：胡奎
朝代：明
体裁：七言绝句

我家白鹇白如雪，朝步落花心自閒。价重连城双白璧，当时笼寄谪仙还。
题盆池白石号昆崙积雪
作者：胡奎
朝代：明

盆池秋水碧涓涓，中有昆崙雪一拳。若待三年生玉子，便呼此地作蓝田。石甃空明一镜开，直疑鳌首戴蓬莱。此中不著任公钓，江海风波那得来。
题盆池白石号昆崙积雪·其一
作者：胡奎
朝代：明
体裁：七言绝句

盆池秋水碧涓涓，中有昆崙雪一拳。若待三年生玉子，便呼此地作蓝田。
题盆池白石号昆崙积雪·其二
作者：胡奎
朝代：明
体裁：七言绝句

石甃空明一镜开，直疑鳌首戴蓬莱。此中不著任公钓，江海风波那得来。
题直翁胡重器诗卷
作者：胡奎
朝代：明
体裁：古风

直莫如虞帝之琴弦，曲莫如任公之钓钩。直弦可弹太古调，曲钩谩掣金鳌头。人心取舍各有道，曲钩何如直弦好。在天勿作弯弧星，在地当为指佞草。直翁直翁听我歌，出门纷纷岐路多。我愿万斛舟，不涉九曲河。我愿千里足，不驰九折坡。翁今有子鸣朝珂，履道坦坦平不颇。董狐之笔如操戈，千秋万古名弗磨。翁当馀年养太和，子孙世居安乐窝。
题睡猫图
作者：胡奎
朝代：明
体裁：七言绝句

虎质斑斑卧石苔，翻盆黠鼠亦惊猜。日高花影浑如醉，应吃东家薄荷来。
题瞻云图
作者：胡奎
朝代：明
体裁：七言律诗

望望高云不可攀，乡心都在画图间。门前白处皆苕水，屋上青来是弁山。食禄正思三釜养，买舟未省几时还。狄公勋业遗千载，莫待冯唐鬓发斑。
题瞻云轩
作者：胡奎
朝代：明
体裁：古风

迢迢东流水，悠悠思故里。故里日夜思，中情无已时。中情向谁言，白云在青天。青天高无极，相望不踰尺。慈乌知返哺，越鸟知南巢。异乡非吾土，瞻云徒尔劳。客从江上来，赠以春蚕丝。愿织春蚕丝，裁为游子衣。驾言服春衣，婆娑舞庭闱。上以介眉寿，下以饮春酒。
题石图
作者：胡奎
朝代：明
体裁：七言绝句

一片春云出岫飞，长松犹挂女萝衣。苍苔好护山中石，留待严陵坐钓矶。
题硖川佳胜图
作者：胡奎
朝代：明
体裁：古风

昔有紫薇郎，登眺东西山。持节去不返，名留天地间。我尝览陈迹，行寻顾况宅。峨峨读书台，苍烟锁荆棘。仙翁葛稚川，丹井尚依然。井畔长松树，不闻啼杜鹃。鸡鸣海波赤，东望榑桑日。六寺发鲸音，长林起萧瑟。俱胝天竺来，一喝洞门开。凿厓閟灵迹，老石封莓苔。回看山下路，超然起黄雾。憧憧往来人，日中自旁午。关西供奉孙，两峰青到门。微风生绮席，明月落清尊。乘閒来访我，中流浮一舸。手持三尺图，恍如山中坐。
题碧桃
作者：胡奎
朝代：明
体裁：七言绝句

海上仙人萼绿华，玉颜不肯服丹砂。春风一笑三千岁，长在瑶池阿母家。
题碧桃画眉图
作者：胡奎
朝代：明
体裁：五言绝句

阿母西池上，春风碧雪多。一双花鸟使，也学画脩蛾。
题碧桃青鸟图
作者：胡奎
朝代：明
体裁：七言绝句

蓬莱鸟使羽衣青，立向花梢侧耳听。应是双成吹笛罢，隔花昼诵蕊珠经。
题礼部郎中安公山行诗卷
作者：胡奎
朝代：明
体裁：古风

安使君，来自蓬莱东，手持绛节凌天风。水晶宫中好山色，七十二弁青芙蓉。树阴暂系青骢马，行部咨询到山野。倾筐紫蕨小儿拳，出网白鱼鲜可鲊。浮玉山前一叶舟，黄帽隔溪歌棹讴。天上神仙思下土，行当献纳凤池头。
题礼部郎中安公山行诗卷
作者：胡奎
朝代：明

安使君，来自蓬莱东，手持绛节凌天风。水晶宫中好山色，七十二弁青芙蓉。树阴暂繫青骢马，行部咨询到山野。倾筐紫蕨小儿拳，出网白鱼鲜可鲊。浮玉山前一叶舟，黄帽隔溪歌棹讴。天上神仙思下土，行当献纳凤池头。
题秋江别意图
作者：胡奎
朝代：明
体裁：七言律诗

五色纶丝下九关，使君指日向南还。云帆直上五千里，江水初生十八滩。愧我安能从骥尾，如公正合在鹓班。到家已是登高节，把菊悠然在看山。
题秋江别意图送人之还南雄
作者：胡奎
朝代：明

在山泉水清，出山泉水浑。三山通震泽，九委派昆崙。晚树依城郭，秋潮出海门。张帆临月窟，系䌫倚云根。大庾黄梅岭，长亭绿酒尊。风尘嗟远道，雨露荷深恩。
题秋江别意图送人之还南雄
作者：胡奎
朝代：明
体裁：五言排律

在山泉水清，出山泉水浑。三山通震泽，九委派昆崙。晚树依城郭，秋潮出海门。张帆临月窟，系缆倚云根。大庾黄梅岭，长亭绿酒尊。风尘嗟远道，雨露荷深恩。
题秋江送别
作者：胡奎
朝代：明
体裁：七言绝句

黄帽唱歌江水生，远山相送近山迎。晚凉坐待船头月，风顺潮平正好行。
题稼轩
作者：胡奎
朝代：明
体裁：古风

交交桑扈鸣，时雨夜来至。星言出东皋，田舍有生计。天时与农功，黾勉焉敢弃。春耕或少怠，何以遂秋刈。古人皆食力，素餐良可愧。伊人沮溺徒，遁迹澹忘世。父菑子乃播，优游以卒岁。余亦林野人，与尔颇同志。怀哉惬素心，南山有真意。
题竹
作者：胡奎
朝代：明

人爱此君节，我爱此君心。仿佛湘江上，天寒龙夜吟。一方明月影，写在墨池头。昨夜天风起，飒然环佩秋。
题竹
作者：胡奎
朝代：明
体裁：七言绝句

我家种竹南窗下，慈母朝朝对此君。今日临风倍惆怅，题诗况在孟宗坟。
题竹
作者：胡奎
朝代：明
体裁：七言绝句

昨夜美人骖彩鸾，玉笙吹彻露华寒。定应斫却月中桂，特地植此青琅玕。
题竹
作者：胡奎
朝代：明

江上灵妃过，秋风响佩环。骑龙向何处，只在九嶷山。昆丘多玉子，云气不曾收。数尺伶伦管，天生在上头。昨夜西斋雨，秋声叶叶凉。平明推户看，苍雪洒衣裳。雨后翠寒生，鹧鸪啼晚晴。湘妃江上过，环佩落秋声。春雷破崖石，惊起箨龙儿。南风吹十日，便有拂云姿。凉阴生墨池，叶叶秋可数。朝来禅梦醒，一片湘江雨。
题竹
作者：胡奎
朝代：明
体裁：七言绝句

黄陵女儿佩明珰，骑得云间白凤凰。回首苍梧渺何处，凉阴堕地月如霜。
题竹·其一
作者：胡奎
朝代：明
体裁：五言绝句

人爱此君节，我爱此君心。仿佛湘江上，天寒龙夜吟。
题竹·其一
作者：胡奎
朝代：明
体裁：五言绝句

江上灵妃过，秋风响佩环。骑龙向何处，只在九嶷山。
题竹·其三
作者：胡奎
朝代：明
体裁：五言绝句

昨夜西斋雨，秋声叶叶凉。平明推户看，苍雪洒衣裳。
题竹·其二
作者：胡奎
朝代：明
体裁：五言绝句

一方明月影，写在墨池头。昨夜天风起，飒然环佩秋。
题竹·其二
作者：胡奎
朝代：明
体裁：五言绝句

昆丘多玉子，云气不曾收。数尺伶伦管，天生在上头。
题竹·其五
作者：胡奎
朝代：明
体裁：五言绝句

春雷破崖石，惊起箨龙儿。南风吹十日，便有拂云姿。
题竹·其六
作者：胡奎
朝代：明
体裁：五言绝句

凉阴生墨池，叶叶秋可数。朝来禅梦醒，一片湘江雨。
题竹·其四
作者：胡奎
朝代：明
体裁：五言绝句

雨后翠寒生，鹧鸪啼晚晴。湘妃江上过，环佩落秋声。
题竹下美人
作者：胡奎
朝代：明
体裁：七言绝句

天寒翠袖立盈盈，中有贞心玉琢成。明月满天骑白凤，有人传是许飞琼。
题竹石图
作者：胡奎
朝代：明
体裁：七言绝句

蓬莱石上珊瑚树，精卫衔将出海涛。昨夜秋风动凉影，叶叶南唐金错刀。
题竹西小隐
作者：胡奎
朝代：明
体裁：七言律诗

拔剑王郎歌莫哀，竹西今见画图开。好寻东阁题诗去，更约平山载酒来。何处玉箫遗曲谱，谁家红药有池台。十年一觉扬州梦，头白惭无杜牧才。
题竹雪山房
作者：胡奎
朝代：明
体裁：古风

吾闻王内史，种竹在山阴。人见此君节，不知此君心。昔年读书脩竹林，积雪拥门三尺深。一庭夜月琼瑶色，万壑天风环佩音。我知此君最清绝，岁晚相看面如铁。正色比公头上冠，爽气随公手中节。青骢蹋遍江南霜，请持玉节朝紫皇。裁为凤凰十二琯，坐使寒谷回春阳。
题竹雪山房为王御史作二首
作者：胡奎
朝代：明

绣衣柱史铁作冠，平生爱种青琅玕。山中岁晚读书处，积雪满庭生翠寒。常时见竹不见雪，竹雪双清更奇绝。冰壶照彻此君心，璞玉镌成此君节。平明四望岩壑间，矫如群龙下瑶坛。黄陵女儿骑白凤，风裳月佩鸣珊珊。恍然张乐洞庭野，倒卷银河向天写。九重阊阖参差开，八极空明不知夜。是时绣衣朝紫皇，下视九点烟茫茫。会当裁作十二琯，坐使寒谷回春阳。有竹岂不佳，有雪亦自好。金声来户外，玉气出林表。昔闻王子猷，夜访戴安道。当时有此君，相见必倾倒。千载回舟兴，至今犹未了。引领仰高风，何由写怀抱。卓哉岁寒姿，贞白永相保。
题竹雪山房为王御史作二首·其一
作者：胡奎
朝代：明
体裁：古风

绣衣柱史铁作冠，平生爱种青琅玕。山中岁晚读书处，积雪满庭生翠寒。常时见竹不见雪，竹雪双清更奇绝。冰壶照彻此君心，璞玉镌成此君节。平明四望岩壑间，矫如群龙下瑶坛。黄陵女儿骑白凤，风裳月佩鸣珊珊。恍然张乐洞庭野，倒卷银河向天写。九重阊阖参差开，八极空明不知夜。是时绣衣朝紫皇，下视九点烟茫茫。会当裁作十二琯，坐使寒谷回春阳。
题竹雪山房为王御史作二首·其二
作者：胡奎
朝代：明
体裁：古风

有竹岂不佳，有雪亦自好。金声来户外，玉气出林表。昔闻王子猷，夜访戴安道。当时有此君，相见必倾倒。千载回舟兴，至今犹未了。引领仰高风，何由写怀抱。卓哉岁寒姿，贞白永相保。
题管鲍分金
作者：胡奎
朝代：明
体裁：六言诗

同心之金可断，仁者赠人以财。知我莫如鲍叔，管仲之器小哉。
题系马图
作者：胡奎
朝代：明
体裁：七言绝句

日日黄尘淹马足，谁能占得午阴凉。天闲刍豆无多恋，好解青丝八尺缰。
题綵烟山人瑞槐堂
作者：胡奎
朝代：明
体裁：古风

青青堂下槐，乃在綵烟山。一本如合璧，两枝若联环。堂中有贤母，日行槐树间。槐根两兄弟，綵服何斑斑。母今发已皓，人与槐俱好。但见槐树长，不知母身老。上有返哺乌，下有忘忧草。返哺识劬劳，忘忧思襁褓。槐今高过屋，屈指三十年。东西或拱揖，左右相回旋。不有两儿孝，安知慈母贤。草木亦微物，永锡信苍天。儿今何所愿，愿槐长在目。槐花年年开，槐叶朝朝绿。岂无蝼蚁梦，纷纷斗蛮触。一笑天地宽，白云满空谷。
题红桃白头翁鸟
作者：胡奎
朝代：明

浅红花片间深红，老眼看花似雾中。我亦前身花里鸟，头颅如雪爱春风。一湾流水入天台，曾有刘郎采药来。山鸟白头缘底事，千年一度见花开。
题红桃白头翁鸟·其一
作者：胡奎
朝代：明
体裁：七言绝句

浅红花片间深红，老眼看花似雾中。我亦前身花里鸟，头颅如雪爱春风。
题红桃白头翁鸟·其二
作者：胡奎
朝代：明
体裁：七言绝句

一湾流水入天台，曾有刘郎采药来。山鸟白头缘底事，千年一度见花开。
题红梅
作者：胡奎
朝代：明
体裁：古风

东方风来吹碧雪，群妃醉蹋瑶池月。中有仙人萼绿华，珠佩霓裳最清绝。别来仿佛三千年，綵云梦隔蓬莱天。蓬莱宫中花鸟使，几见海水为桑田。东家步障霞绡暖，不惜千金买池馆。春归红叶玉箫閒，月冷海棠银烛短。何如托根王君家，不学人间儿女花。昨日刘郎笑相赠，天台有约饭胡麻。
题红梅
作者：胡奎
朝代：明

散花天女笑春风，醉倚维摩丈室中。任尔山禽偷眼看，久知颜色本来空。祗王园里有频迦，偶逐春风到我家。本是一株无影树，也随明月作空花。夜来天女散天花，笑倚春风貌似霞。山鸟不须偷眼看，应无一片著袈娑。
题红梅
作者：胡奎
朝代：明
体裁：七言绝句

葛洪井畔是仙家，鍊得芙蓉伏火砂。玉骨年来都蜕尽，不须更服海东霞。
题红梅
作者：胡奎
朝代：明
体裁：七言绝句

西子湖头快雪消，当时曾见董娇娆。只今画里浑相似，犹记春风第一桥。
题红梅·其一
作者：胡奎
朝代：明
体裁：七言绝句

散花天女笑春风，醉倚维摩丈室中。任尔山禽偷眼看，久知颜色本来空。
题红梅·其三
作者：胡奎
朝代：明
体裁：七言绝句

夜来天女散天花，笑倚春风貌似霞。山鸟不须偷眼看，应无一片著袈娑。
题红梅·其二
作者：胡奎
朝代：明
体裁：七言绝句

祗王园里有频迦，偶逐春风到我家。本是一株无影树，也随明月作空花。
题红梅为嵩上人作
作者：胡奎
朝代：明
体裁：七言绝句

玉骨生来不怕寒，多应鍊就葛洪丹。散花天女朝酣酒，只许维摩帐底看。
题红梅为枢上人
作者：胡奎
朝代：明
体裁：七言绝句

散花天女玉娟娟，飞落维摩丈室前。可是嫣然通一笑，自缘醉里学逃禅。
题红梅为紫微山人作
作者：胡奎
朝代：明
体裁：七言绝句

玉颜老去怕风沙，学得仙人服片霞。丹井西头曾一见，缟衣都染葛洪砂。
题红梨花
作者：胡奎
朝代：明
体裁：七言绝句

玉容寂寞倚东阑，偷得瑶池换骨丹。昨夜酒酣银烛短，绛绡和月护春寒。
题绿阴垂钓图
作者：胡奎
朝代：明
体裁：七言绝句

白鸥分席坐青苔，一片凉阴扫不开。莫道清漳音信远，鲤鱼时上钓丝来。
题罔极诗卷
作者：胡奎
朝代：明
体裁：古风

华盖山头白云起，孝子呼天泪如水。梦隔庭闱四十年，心怀丘陇三千里。白日短短云无根，有身莫报罔极恩。寒食梨花一杯酒，几家坟上见儿孙。儿今食禄司成馆，俯视长江流不断。长江不断深复深，何如孝子罔极心。
题罗小川山水图奉和耆山真人诗韵
作者：胡奎
朝代：明
体裁：古风

平生爱画入骨髓，出门万里皆山川。周南太史古辙迹，愧我白头非壮年。稚川父子有家法，何异万选青铜钱。每于江海见遗墨，一纸千金人共怜。匡庐秀出南斗傍，赤日倒射香炉烟。金光璧采绚林壑，使我一览神超然。天鸡喈喈而喔喔，火龙蜿蜿而蜒蜒。东分蓬莱五鳌股，西擘太华三峰莲。乃知意匠夺天巧，声价肯让它人先。瀛洲仙子何翩翩，雾阁云窗常昼眠。直疑槫桑与若木，根盘旸谷通虞渊。耆山真人好事者，笔势倒翻三峡泉。安期枣如瓜，玉井藕如船。何当为我蜕凡骨，神游八极齐乔佺。
题罗浮仙人便面图
作者：胡奎
朝代：明
体裁：古风

我有齐纨之扇面，大如青天之玉盘。中画罗浮古仙子，风裳月佩如飞鸾。十月江南花信早，孔雀屏前春浩浩。愿持此扇朝暮看，一轮宝月长团团。
题航为俞叔铭作
作者：胡奎
朝代：明
体裁：古风

野水兮幽幽，野航兮悠悠。动吾行兮浮浮，静吾止兮休休。逍遥兮中州，浩荡兮安流。凭虚兮天游，沿月兮棹讴。彼坳堂之杯兮孰若以芥而为舟。噫！委身大造兮任吾去留。
题芍药花下玉兔画
作者：胡奎
朝代：明
体裁：七言绝句

老蟾不锁明月宫，飞落西河白兔公。玉宇清寒不归去，爱此日高花影重。
题芙蓉图
作者：胡奎
朝代：明
体裁：七言绝句

越王溪上秋风寒，浣花女儿渡江干。采得花中第一朵，恰似仙人掌上看。
题芝溪送别图
作者：胡奎
朝代：明
体裁：古风

我闻袁安之子孙，何年卜隐芝溪村。渭阳舅氏不可作，甥乃仗剑登期门。芝溪之水清见底，中有别情千万里。鸣笳叠鼓送行舟，东流有尽情无已。芝溪水有双鲤鱼，芝溪水有明月珠。明珠莫弹山头雀，双鲤须传海上书。
题芦雁飞鸣宿食图
作者：胡奎
朝代：明
体裁：七言绝句

草草书空不作行，相呼相唤过衡阳。芦花月冷应无梦，啄尽寒沙一夜霜。
题芭蕉双鹤图
作者：胡奎
朝代：明
体裁：古风

雨鸣蕉叶凉，颇觉秋声早。阶前有双鹤，迥立风尘表。梦觉两无情，喧寂各有道。持以寄山僧，观心一时了。
题芭蕉画扇
作者：胡奎
朝代：明
体裁：五言绝句

昨夜西窗雨，不知何树声。今朝团扇里，看得最分明。
题苏李泣别图
作者：胡奎
朝代：明
体裁：五言绝句

孤臣一掬泪，归拜汉庭前。白发三千骑，丹心十九年。
题苏李泣别图
作者：胡奎
朝代：明
体裁：五言绝句

秋风吹节旄，泪湿旧时袍。玉垒胡沙远，金城汉月高。
题苏武牧羊图
作者：胡奎
朝代：明
体裁：七言律诗

十九年中仗节旄，祁连山下梦劳劳。一行书寄边鸿远，万里心悬汉月高。沙碛尘随归日骑，河梁泪洒别时袍。画中偶识麒麟像，忍见秋霜点鬓毛。
题苏武还乡图
作者：胡奎
朝代：明
体裁：古风

北风何烈烈，孤臣持汉节。萧萧匹马鸣，洒泪河梁别。李陵台北望关山，十九年中一日还。归拜茂陵松柏下，乡人惊见鬓毛斑。汉兵万里穷沙漠，遣使和戎惭卫霍。留得千年太史书，中郎将在麒麟阁。
题茅山外史奔月卮歌
作者：胡奎
朝代：明
体裁：古风

瑶池羿妃奔入月，窃得丹砂鍊金骨。何年跃入龙王宫，千丈虹光射银阙。茅山外史口悬河，长鲸吸海翻白螺。夜半铜仙泣秋露，化为万斛黄金波。空歌笑落琼台表，傲睨乾坤一杯小。月中若许筑糟台，我亦骑鸾天上来。
题荷花鸂鶒图
作者：胡奎
朝代：明
体裁：五言绝句

文禽好毛羽，双卧芙蓉浦。梦落烟水深，萧萧叶间雨。
题荷花鸂鶒图
作者：胡奎
朝代：明
体裁：五言绝句

晚色净娟娟，文禽亦可怜。一双荷叶底，誓死不孤眠。
题落花游鱼图
作者：胡奎
朝代：明
体裁：五言绝句

鱼行日千里，花落春三分。慎勿过溪去，矶头有钓纶。
题葡萄画扇
作者：胡奎
朝代：明
体裁：七言绝句

越中老僧禅定馀，手撚百八摩尼珠。撒向虚空供明月，夜半惊落银蟾蜍。
题董文赠陈道士
作者：胡奎
朝代：明
体裁：七言绝句

庐山董奉千株杏，太乙真人一叶莲。不有青藜杖头火，人间那得白云篇。
题蕉窗夜雨
作者：胡奎
朝代：明
体裁：七言绝句

碧窗数叶雨萧萧，绣佛镫前伴寂寥。我亦静中听得惯，声尘都向耳根消。
题蕨
作者：胡奎
朝代：明
体裁：七言绝句

一拳打得地皮穿，握住东风不放拳。直待杜鹃啼血后，展开凤尾始朝天。
题虞太守画
作者：胡奎
朝代：明
体裁：古风

昨夜梦入茅君山，平明飞落秋堂间。一色芙蓉倚天碧，千岩万壑何盘盘。蓬莱宫中青鸟使，忽寄数行云锦字。玩之使我神飞扬，排云拟接泠风袂。虞夫子，瀛洲仙。自与山别来，宦游南北今几年。金堂石室岁月久，洞花溪鸟仍依然。采芝有田，洗术有泉。萝月可席，松风可弦。山中之乐不可极，青壁有路何由缘。会当揽辔清中原，麟符虎节朝九天。西寻赤松子，东揖鲁仲连，功成却赋归来篇。寄谢三茅君，此时我发不再玄，安得骑鸾下上相周旋。相周旋，鍊金液。摩挲老眼望时青，更乞还丹生羽翼。
题行春图
作者：胡奎
朝代：明
体裁：七言绝句

手挽青丝跨玉骢，绣罗衣飏落花风。应知田野经行处，尽在咨询一念中。
题观鱼图
作者：胡奎
朝代：明
体裁：古风

子非池中鱼，安识鱼心乐。池鱼非子心，此乐竟何托。乃知鱼与我，所乐皆自然。升沉各有适，动静同一天。北海垂天云，西江斗升水。宁知涸辙馀，中有扶摇起。观水固有术，观鱼意何如。我意傥相契，烦君寄素书。
题谦上人听雪窝次韵
作者：胡奎
朝代：明
体裁：古风

幻境依空立，初不在营构。譬如空中花，过眼安得久。上人清虚室，置之无何有。心超三观妙，离净复离垢。英英玉生辉，况值越之昼。前身乃雪峰，后身应雪窦。夜闻落叶声，滕六肆驰骤。朔风号枯桑，猛若狮子吼。炉头懒残芋，邀我速相就。我本有发僧，俗缘嗟逗遛。昔也求一玄，今焉白自守。寥寥入无声，寂寂破诸漏。兹聆阳春曲，一洗平生疚。载歌白战诗，千军当却走。
题贞妇胡氏贡姑
作者：胡奎
朝代：明
体裁：古风

妾薄命，向谁道。生不学空中花，死甘为墙下草。墙下草生不离家，风中花泊天之涯。爷娘早亡阿弟死，膝下呱呱遗一子。妇守嫠居不二天，形影相依心若水。
题贺公画
作者：胡奎
朝代：明
体裁：七言绝句

百顷荷花一叶舟，贺家湖上汎高秋。南风吹散朝来雨，移得青山近屋头。
题贺公画
作者：胡奎
朝代：明
体裁：五言绝句

贺老东湖上，空回载酒船。美人不可见，江水隔涓涓。
题贺节妇卷
作者：胡奎
朝代：明
体裁：古风

秦乌啼哑哑，少妇在边姑。在家妇从万里拾，夫骨恨身不与夫。同殁一兔百逐良可怜，形影相依今十年。镜中宁使断绿发，头上安可无青天。夫入九泉无复见，何日登堂见姑面。妾无锦字织回文，妾无胡笳写哀怨。代妾陈情范子勋，放妾还家宋将军。妾年至死何以报，愿夫再生姑不老。
题贾山人竹雀图
作者：胡奎
朝代：明
体裁：七言绝句

翠竹丛边棘刺多，珍禽独立意如何。朝阳鸣凤巢阿阁，五采何曾触网罗。
题赵太祖蹴鞠图
作者：胡奎
朝代：明
体裁：七言绝句

一气洪濛运化钧，乾旋坤转不停轮。等閒蹴起东方日，却是当年大耳人。
题赵子昂画西马为褚奉祠作
作者：胡奎
朝代：明
体裁：古风

前朝学士赵王孙，画马传得曹将军。此图骨相何所致，万里来自西昆崙。玄云覆身蹄削玉，雾鬣风鬃电为目。珊瑚络脑青丝缰，远戎牵来字天育。雄姿矫矫当赤墀，神骏不许人间骑。玉堂挥洒岁月久，河南祠官今得之。吾皇仁化被八极，騕袅骅骝数盈亿。日出日没皆封疆，求骏何烦画中索。老我衰年发已苍，惠养每思田子方。何幸生逢太平日，归放华山春草长。祠官藏之慎勿亵，留取郢中歌白雪。
题醉石
作者：胡奎
朝代：明
体裁：五言绝句

陶公居栗里，一去已千秋。独遗秋水骨，合谥醉乡侯。
题醉翁骑牛图
作者：胡奎
朝代：明
体裁：七言绝句

白头野老醉骑牛，笑引儿孙百不忧。安得东华尘似海，听鸡人立御桥头。
题采芝图
作者：胡奎
朝代：明
体裁：七言绝句

天上金鸡放赦时，未央前殿定朝仪。不知此老缘何事，犹向山中采紫芝。
题金兰图
作者：胡奎
朝代：明
体裁：古风

英英风露姿，托根在空谷。何人撷其芳，置之黄金屋。彼美同心者，可以慰幽独。
题金寿堂
作者：胡奎
朝代：明
体裁：古风

世间万物皆可变，唯有黄金能百鍊。龚家慈母出邓林，贞节可比千黄金。黄金善祝慈母寿，黄金莫铸慈母心。孝子爱亲如爱日，百年一刻千金直。大书金寿揭高堂，愿母与日同其长。
题金粟轩
作者：胡奎
朝代：明
体裁：七言律诗

阿翁手种黄金粟，闻说灵根出广寒。此树想从天上得，何年移傍屋前看。故山丘垄多乔木，若个儿孙见牡丹。好在百年无剪伐，露花凉叶自团团。
题金罍半峰白云图
作者：胡奎
朝代：明
体裁：古风

我酤酌金罍，遥望金罍山。半峰不可见，乃在白云间。它山岂无白云白，何言兹山有离色。儿在天西母在东，千里看云两相忆。吁嗟乎，金之罍兮不可以挹酒浆。安得持之登北堂，注以阿母流霞觞。醉呼仙人魏伯阳，授尔宝诀长生方。母子相看颜色好，不劳望云悲远道。
题钓鱼图
作者：胡奎
朝代：明
体裁：七言绝句

万里清波一镜开，白鸥分占石矶苔。客星只在桐江上，若个閒人钓得来。
题钓鱼图
作者：胡奎
朝代：明
体裁：七言绝句

三山空翠压金鳌，钓得珊瑚出海涛。定有双鱼传尺素，矶头春水夜来高。
题钓鱼图
作者：胡奎
朝代：明

并刀谁剪半江秋，中有玄真一叶舟。鱼我相忘千载下，钓丝何事不曾收。扁舟放浪五湖间，雨笠风蓑忘却还。赖有吴兴颜太守，浮家泛宅称高閒。
题钓鱼图·其一
作者：胡奎
朝代：明
体裁：七言绝句

并刀谁剪半江秋，中有玄真一叶舟。鱼我相忘千载下，钓丝何事不曾收。
题钓鱼图·其二
作者：胡奎
朝代：明
体裁：七言绝句

扁舟放浪五湖间，雨笠风蓑忘却还。赖有吴兴颜太守，浮家泛宅称高閒。
题钩勒竹
作者：胡奎
朝代：明
体裁：七言绝句

谁写南唐金错刀，秋风叶叶动林皋。湘灵昨夜云中过，吹落丹山白凤毛。
题铁柱观
作者：胡奎
朝代：明
体裁：七言律诗

何年铁锁贯神鳌，势压西南一柱高。星象上通吴分野，石犀长镇海波涛。百灵呵护天枢秘，八索纲维地轴牢。谁信旌阳千载后，玄都重见种仙桃。
题铁柱观
作者：胡奎
朝代：明
体裁：古风

鬼斧凿窍开洪濛，平地涌出蛟人宫。地脉上与星河通，一勺活水藏神龙。想当锻鍊昆吾铁，祝融嘘烟走列缺。穹然一柱闭灵穴，万劫天风吹不折。旌阳上天去不还，安得化鹤来人间。西南地折锁连环，永镇王国安如山。
题银杏双鸠图
作者：胡奎
朝代：明
体裁：七言绝句

鸭脚叶青银杏肥，双鸠和梦立多时。日长庭院无人到，呼雨呼晴总不知。
题镇抚扇
作者：胡奎
朝代：明
体裁：古风

将军紫骝马，手挽青丝缰。避暑向何处，城南风阁凉。夜半金鸡出旸谷，东望槫桑西若木。不须强弩射潮头，万里鲸鲵俱偃伏。新裁白苧雪花明，手持羽扇清风生。壮士吹笳月如昼，卧听城头报更漏。
题长江雪霁图
作者：胡奎
朝代：明
体裁：五言排律

雪压秦山白，云横陇树黄。二仪分上下，一水入沧茫。势接龙门远，寒通鸟道长。石犹含冻色，林未动晨光。历历槎头钓，萧萧马上郎。若非韩吏部，定是孟襄阳。汉水鱼偏美，郫筒酒正香。何当凌汗漫，万里共翱翔。
题闵损衣单
作者：胡奎
朝代：明
体裁：六言诗

母在一子衣单，母去三子衣寒。名列四科之首，孝为百行之原。
题阊门杨柳
作者：胡奎
朝代：明
体裁：七言绝句

阊门杨柳郁金条，恰似章台舞女腰。舞到秋来人不见，淡烟疏雨晚萧萧。
题阎仲彬画
作者：胡奎
朝代：明
体裁：七言绝句

馀不溪上阎公子，爱写茅亭碧树间。一雨洗秋青不断，傍人说是道场山。
题陶学士遇秦弱兰图
作者：胡奎
朝代：明
体裁：六言诗

白玉堂前明月，乌纱巾上青天。肯把自家风致，尽情付与婵娟。
题雁
作者：胡奎
朝代：明
体裁：七言绝句

云暗苍梧月影孤，一行归雁落寒芦。十年四海怀兄弟，忍向灯前看画图。
题雁图
作者：胡奎
朝代：明
体裁：古风

一雁触罗网，群鸿中夜惊。彼物尚如此，何况弟与兄。芦花霜白天冥冥，水寒月黑祗长更。岂不闻玄圃昆仑有琪树，凤凰长栖最高处。
题雪峰
作者：胡奎
朝代：明

湘妃庙前江水深，鹧鸪夜啼斑竹林。峰头积雪高千丈，不隔思家一寸心。郎家住在雪峰前，湘水湘云若个边。一片布帆侬会使，浪平风静早回船。
题雪峰·其一
作者：胡奎
朝代：明
体裁：七言绝句

湘妃庙前江水深，鹧鸪夜啼斑竹林。峰头积雪高千丈，不隔思家一寸心。
题雪峰·其二
作者：胡奎
朝代：明
体裁：七言绝句

郎家住在雪峰前，湘水湘云若个边。一片布帆侬会使，浪平风静早回船。
题雪峰诗卷
作者：胡奎
朝代：明
体裁：七言绝句

阿母一双金剪刀，为儿裁作上官袍。春梦恰如湘水阔，春愁更比雪峰高。
题雪心上人画梅
作者：胡奎
朝代：明
体裁：古风

不见雪心人，铁心花更好。雪心人写铁心花，京路缁尘向谁道。夜深天女散花来，缟衣飞下琼瑶台。铁心如石不可转，雪心如玉浑无埃。
题雪斋
作者：胡奎
朝代：明
体裁：五言排律

簌簌复翛翛，寒斋坐寂寥。瓦鸣知杂霰，林重想封条。白向虚中见，声从静处消。窗鸡惊曙早，厩马觉寒骄。送酒当檐舞，随风入户飘。埽门思往见，犹恐碎琼瑶。
题雪溪船
作者：胡奎
朝代：明
体裁：七言律诗

爱尔雪溪船最好，棹歌声近野鸥矶。人如天上春来坐，兴比山阴夜半归。当席最宜明月出，持杯长见落花飞。往年记得曾相过，醉后寒生白苧衣。
题雪舫馀清
作者：胡奎
朝代：明
体裁：古风

回橹泊寒渚，雪月澹清晖。岭云低欲度，沙禽静不飞。悠悠江海心，尔独此忘机。
题雪雀图
作者：胡奎
朝代：明
体裁：古风

老竹生棘间，冻禽来上栖，山空雪深相因依。相因依，岁将暮。朝阳别有凤凰雏，长在高冈碧梧树。
题雷节妇
作者：胡奎
朝代：明
体裁：古风

凤凰丹山穴，雌雄两相依。凤兮一去不复返，孤凰绕树鸣声悲。堂前有五桂，一一青琼枝。雏今文采生光辉，飞翔阿阁登天墀。瑶池流玉浆，玄圃产金芝。孤凰形影自相吊，风雨故巢终不移。
题青山读书图
作者：胡奎
朝代：明
体裁：五言律诗

咫尺出林下，翛然一草亭。云归天姥白，山落镜湖青。月色当窗见，秋声隔树听。柁楼如有约，来写换鹅经。
题鞋山
作者：胡奎
朝代：明

一钩凉影度行云，彷佛湖波隔翠裙。弓样任教江月妒，足音那许世人闻。小姑曾此脱金莲，蹴踏风波不计年。夜半星辰都在水，直疑平步上青天。只履何年踏巨鳌，生来浑不怕风涛。问渠那得根株稳，只为从前著脚牢。
题鞋山
作者：胡奎
朝代：明
体裁：古风

朝行女儿港，夕步小姑山。罗袜凌波面，金莲出地间。惟应渡银汉，蹴蹋竟忘还。
题鞋山·其一
作者：胡奎
朝代：明
体裁：七言绝句

一钩凉影度行云，彷佛湖波隔翠裙。弓样任教江月妒，足音那许世人闻。
题鞋山·其三
作者：胡奎
朝代：明
体裁：七言绝句

只履何年踏巨鳌，生来浑不怕风涛。问渠那得根株稳，只为从前著脚牢。
题鞋山·其二
作者：胡奎
朝代：明
体裁：七言绝句

小姑曾此脱金莲，蹴踏风波不计年。夜半星辰都在水，直疑平步上青天。
题风木卷为丁孝子赋
作者：胡奎
朝代：明
体裁：古风

风在天，木在地，暂时会合还离异。木在地，风在天，风声不到九重泉。丁兰肖母曾刻木，丁令化鹤归何年。我愿风声长在耳，世世人称丁孝子。纵使木高千万寻，不及孤儿方寸心。
题馀庆堂
作者：胡奎
朝代：明
体裁：古风

请以汉溪水，注我流霞觞。奉君以瑶池千年之桃实，赠君以玉兔万杵之玄霜。春风花开馀庆堂，鹤发倒映青铜光。阿翁手种两松树，黛色已见参天长。子今宦游天一方，膝下思见斑衣裳。岂无双鲤鱼，路远不可将。但有一寸心，直与汉水流汤汤。汉水东流入东海，馀庆绵绵镇长在。
题马公肃墓池瑞莲
作者：胡奎
朝代：明
体裁：古风

种花莫种忘忧草，马家池头花更好。去年一柄生两房，儿在颍川归故乡。儿归见花不见母，一寸心如莲菂苦。也知天与好儿孙，戢戢青头联牖户。么荷恰似小儿拳，迎门索枣当母前。劝儿食莲须食蓼，辛苦读书知味少。愿花并蒂年年开，一度看花儿一来。
题马图
作者：胡奎
朝代：明

万里西来白玉骢，奚官牵浴浪花中。傍人莫笑锋棱骨，曾向沙场立战功。龙驹新解紫游缰，牵向金沟浴晚凉。好用盖鞍黄帕子，平明立仗待明光。
题马图
作者：胡奎
朝代：明

五花云散玉连钱，记得回朝下九天。不用盖鞍黄帕子，绛袍人立御门前。金河春水濯龙媒，应是天门立仗回。五朵花寒云气湿，紫衣太仆自骑来。
题马图
作者：胡奎
朝代：明
体裁：古风

玉花骢，气如云，画史只数曹将军。将军画骨不画肉，韩干画肉神不足。此图与曹略相似，逸气雄姿有如此。何当掣断青丝缰，任渠蹴蹋天河水。
题马图·其一
作者：胡奎
朝代：明
体裁：七言绝句

万里西来白玉骢，奚官牵浴浪花中。傍人莫笑锋棱骨，曾向沙场立战功。
题马图·其一
作者：胡奎
朝代：明
体裁：七言绝句

五花云散玉连钱，记得回朝下九天。不用盖鞍黄帕子，绛袍人立御门前。
题马图·其二
作者：胡奎
朝代：明
体裁：七言绝句

金河春水濯龙媒，应是天门立仗回。五朵花寒云气湿，紫衣太仆自骑来。
题马图·其二
作者：胡奎
朝代：明
体裁：七言绝句

龙驹新解紫游缰，牵向金沟浴晚凉。好用盖鞍黄帕子，平明立仗待明光。
题马文学之惠安教谕
作者：胡奎
朝代：明
体裁：古风

鍧鸣钟，考朗鼓，司马先生教南土。泉州宛在福州南，榕叶如云荔枝甘。一路春山当马首，下马杯行椰子酒。门生出郭候溪傍，翠盘钿合进槟榔。蛮云瘴雨喜无恙，衿佩青青趋绛帐。
题高士听琴图
作者：胡奎
朝代：明
体裁：七言绝句

一弹太古无弦调，只有柴桑处士知。回首苍梧叫虞舜，南风何日到朱丝。
题高士鼓琴
作者：胡奎
朝代：明
体裁：七言绝句

松下流泉石上琴，泉声松籁是知音。世间筝笛非无耳，谁识先生太古心。
题鸡冠
作者：胡奎
朝代：明
体裁：七言绝句

昂然绛帻倚东阑，绝胜丹山五色翰。想得飞鸣天上去，玉皇分赐紫霞冠。
题鸣鹤山人溪山卷
作者：胡奎
朝代：明
体裁：七言绝句

鸣鹤仙人去不归，秋风凉到女萝衣。白云也是无心物，长傍溪山好处飞。
题黄公洞
作者：胡奎
朝代：明
体裁：五言绝句

石磴古苔青，不见圮桥履。洞口有樵人，浑疑赤松子。
题黄子久画
作者：胡奎
朝代：明
体裁：七言绝句

黄公学画如学仙，老兔夜浴箕筲泉。直欲移山超北海，不劳鍊石补青天。
题黄鹤山人画松
作者：胡奎
朝代：明
体裁：七言绝句

黄鹤山头白云飞，黄鹤仙人去不归。一个长松深谷里，秋风吹老女萝衣。
题黄鹤山人画竹
作者：胡奎
朝代：明
体裁：七言绝句

黄鹤仙人去不返，可恨此君相见晚。高堂六月生秋风，见画令人意萧散。
食新鲊
作者：胡奎
朝代：明
体裁：五言律诗

海鲚出银涛，长于金错刀。未书裹鲊帖，先压真珠槽。一笑出奇味，数杯惭老饕。醉归诗有兴，坐剪烛花高。
香风词
作者：胡奎
朝代：明
体裁：乐府曲辞

洛阳万花如锦机，春风吹上绣罗衣。日高走马章台路，蛱蝶一双相逐飞。
骊珠石
作者：胡奎
朝代：明
体裁：五言绝句

不照魏王车，不填东海水。如何径寸珍，长遗碧山里。
骊驹歌二首
作者：胡奎
朝代：明

朝出北郭门，骊驹在路傍。路傍秋草短，江月白如霜。歌骊驹，唱吴歈。千里万里道，三年两年书。愿为金络随君马，愿为双轮逐君车。河之水，清泱泱，津吏伐鼓声镗镗。主当渡河吏乃醉，女娟操舟赎父罪。持楫中流发棹歌，津吏酒醒女渡河。鸳鸯双飞可奈何。
骊驹歌二首·其一
作者：胡奎
朝代：明
体裁：乐府曲辞

朝出北郭门，骊驹在路傍。路傍秋草短，江月白如霜。歌骊驹，唱吴歈。千里万里道，三年两年书。愿为金络随君马，愿为双轮逐君车。
骊驹歌二首·其二
作者：胡奎
朝代：明
体裁：乐府曲辞

河之水，清泱泱，津吏伐鼓声镗镗。主当渡河吏乃醉，女娟操舟赎父罪。持楫中流发棹歌，津吏酒醒女渡河。鸳鸯双飞可奈何。
骢马曲
作者：胡奎
朝代：明
体裁：乐府曲辞

御史骢，青连钱，嘶风刷电朝九天。昨日街头人避马，今朝喋血车轮下。后夜鸡鸣闻曙钟，绣衣又复骑青骢。
鲛人词
作者：胡奎
朝代：明
体裁：乐府曲辞

并刀翻水凝不流，碧绡如烟张素秋。蛟人夜织鱼鳞屋，月色澄澄湛寒绿。卖绡来从城市居，主翁不识明月珠。明珠赠君世无价，明年有绡复来卖。
鸠逐妇二首
作者：胡奎
朝代：明

朝呼晴，暮呼雨。晴即相求雨相离，相求何喜离何怒。离合如关喜怒中，青天长愿日轮红。不见鸳鸯河水上，一生交颈无惆怅。屋头桑子红纂纂，一双饮啄桑阴煖。绣颈斑斑相颉颃，此时不道恩情短。春云淡荡生朝阴，尔雄聒聒啼高林。岂意相呼即相逐，可怜同宿不同心。嗟尔孤雌向何处，裴回□忍他枝去。早识长情不见疑，托巢栖傍朝阳树。桑叶阴阴日当午，桑下声声鸠逐妇。喜即相呼怒即离，轻薄恩情付晴雨。恨尔不见双鸳鸯，一双头白在回塘。
鸠逐妇二首·其一
作者：胡奎
朝代：明
体裁：乐府曲辞

朝呼晴，暮呼雨。晴即相求雨相离，相求何喜离何怒。离合如关喜怒中，青天长愿日轮红。不见鸳鸯河水上，一生交颈无惆怅。
鸠逐妇二首·其二
作者：胡奎
朝代：明
体裁：乐府曲辞

屋头桑子红纂纂，一双饮啄桑阴煖。绣颈斑斑相颉颃，此时不道恩情短。春云淡荡生朝阴，尔雄聒聒啼高林。岂意相呼即相逐，可怜同宿不同心。嗟尔孤雌向何处，裴回□忍他枝去。早识长情不见疑，托巢栖傍朝阳树。桑叶阴阴日当午，桑下声声鸠逐妇。喜即相呼怒即离，轻薄恩情付晴雨。恨尔不见双鸳鸯，一双头白在回塘。
鸡鸣曲三首
作者：胡奎
朝代：明

晨鸡初鸣当夜半，少妇出房愁思乱。晨鸡再鸣月入帷，少妇出门郎马嘶。晨鸡三鸣月在道，道上马嘶声渐杳。马嘶渐杳鸡乱鸣，桃灯泣泪天未明。后夜闻鸡北窗下，梦里鸡声候郎马。一鸣六龙海波赤，再鸣旸谷东方白。三鸣阊阖参差开，紫云飞绕金银台。天街夜夜鸡鸣早，珂佩朝回霜满道。绮疏花影晏眠人，梦里鸡声不知晓。晨鸡初鸣月在堂，少妇挑灯开洞房。晨鸡再鸣月在树，门前马嘶郎欲去。城西月落鸡三鸣，出户不闻郎马声。马声已远鸡声静，回首不知郎远近。寄语晨鸡休浪啼，啼时愿郎归马嘶。
鸡鸣曲三首·其一
作者：胡奎
朝代：明
体裁：乐府曲辞

晨鸡初鸣当夜半，少妇出房愁思乱。晨鸡再鸣月入帷，少妇出门郎马嘶。晨鸡三鸣月在道，道上马嘶声渐杳。马嘶渐杳鸡乱鸣，桃灯泣泪天未明。后夜闻鸡北窗下，梦里鸡声候郎马。
鸡鸣曲三首·其三
作者：胡奎
朝代：明
体裁：乐府曲辞

晨鸡初鸣月在堂，少妇挑灯开洞房。晨鸡再鸣月在树，门前马嘶郎欲去。城西月落鸡三鸣，出户不闻郎马声。马声已远鸡声静，回首不知郎远近。寄语晨鸡休浪啼，啼时愿郎归马嘶。
鸡鸣曲三首·其二
作者：胡奎
朝代：明
体裁：乐府曲辞

一鸣六龙海波赤，再鸣旸谷东方白。三鸣阊阖参差开，紫云飞绕金银台。天街夜夜鸡鸣早，珂佩朝回霜满道。绮疏花影晏眠人，梦里鸡声不知晓。
鸳湖
作者：胡奎
朝代：明
体裁：古风

银塘水静秋波白，芙蓉挹露香云湿。翠绡莹浦锦云浓，水纹摇荡双鸂鶒。妾家住在湖上头，木兰为楫沙棠舟。错金孔雀笼蝉鬓，百索明珠垂臂鞲。荡舟日日穿花坞，不觉花深红日暮。欲将罗带结同心，断藕丝牵不成缕。金羁白马谁家郎，日光照耀罗衣香。嫣然一笑却回顾，隔花醉赠双鸣珰。同心暗结罗襦小，识得君心为花恼。昔时妾貌似花红，今日红颜镜中老。坐对芙蓉双泪垂，妾貌君心两不知。
鸳湖舟中玩月四月十五夜
作者：胡奎
朝代：明
体裁：古风

团团三五月，挂在鸳湖东。方舟泛流光，坐我青天中。低头看月月在水，倒影嫦娥呼不起。三更露下苧袍凉，恍然濯足银河里。城南斗酒真珠红，与月共醉蛟人宫。醒来月落不知处，张帆且趁清明风。
鹊失巢
作者：胡奎
朝代：明
体裁：乐府曲辞

双鹊结巢庭树枝，雌雄饮啄长相依。东方风来知太岁，树高巢重身多累。引雏树问高下飞，长见鸣鸠好羽仪。岂意尔鸠鸣聒聒，白书相期即相夺。鹊失巢，良可悲。高冈凤凰知不知。
鹊巢行赠博溪姚氏
作者：胡奎
朝代：明
体裁：古风

姚家溪南有高树，双鹊飞来复飞去。年年结巢生好雏，雏大还来故巢住。主翁朝出见鹊飞，主翁暮归见雏栖。鹊声日报主家喜，主翁不惜高树枝。树大枝高鹊巢在，骤雨颠风终不改。
鹊轩行
作者：胡奎
朝代：明
体裁：古风

阿母昔年生子时，灵鹊群飞庭树枝。自从阿母生子后，一月一年来上楼。人言鹊声能送喜，为报君家得贤子。十龄能读书，二十走马青云衢，三十得官东海隅。阿母骑鸾上天去，故巢几度空山雨，鹊声犹绕庭前树。子今远游天一方，不见白头在中堂，但闻唼唼鸣朝阳。唼唼复唼唼，风吹庭树叶。叶落枝头还再生，安得母来闻鹊声。
黄鹄歌
作者：胡奎
朝代：明
体裁：乐府曲辞

太液池水清涓涓，金衣菊裳下九天。建章宫中生紫烟，凤凰来仪羽翩翩。至德广被千万年。
黄鹄行
作者：胡奎
朝代：明
体裁：乐府曲辞

东海有黄鹄，两雏何翩翩。朝戏沧海上，暮栖琼树颠。一朝挟其雏，裴回上青天。一雏归故巢，一雏委身草莽间。黄鹄哀鸣向他山，侧身东望何时还。他山岂无匹，凤凰五色翰。渴有醴水，饥有琅玕。黄鹄不愿同饮啄，得归东海心即乐。
黄鹄行
作者：胡奎
朝代：明
体裁：古风

东海有黄鹄，羽翼何翩翩。十里复五里，裴回上青天。青天高无极，下视周八埏。朝依玄圃树，夕饮瑶池泉。凤凰以为匹，啄食保长年。
黄鹤楼
作者：胡奎
朝代：明
体裁：古风

湛湛江上水，不洗人间愁。悠悠江上山，无心自浮浮。一掬别时泪，不随水东流。侧身望黄鹤，寂寞三千秋。凡骨不可蜕，大丹还能求。愿令远游人，慎勿生白头。
龙尾山隐者歌
作者：胡奎
朝代：明
体裁：古风

龙尾之山青蜿蟺，何年跃出东南天。夸娥不能为之员，祖龙不能为之鞭。雷公电母相后先，珠光璧采生重渊。中有幽人颜色好，自采青芝拾瑶草。大丹鍊就金芙蓉，世人得之如得宝。我昨乘閒一访君，清昼柴扉封白云。欲觅仙踪不知处，薜萝凉月秋纷纷。我无隋侯珠，何以报区区。明当南还大庾岭，青鸟来时须寄书。
山行
作者：胡子昭
朝代：明
体裁：五言律诗

蜡屐寻芳径，携筇上翠微。路危行客怯，山僻到人稀。古庙尘埋址，荒神藓作衣。山鸡元不惯，惊起舍前飞。
晚过湖口望庐山
作者：胡子祺
朝代：明
体裁：七言律诗

西望匡庐隔水涯，群峰削翠出云霞。岩前瀑布千秋雪，涧底菖蒲九节花。董奉宅边丹井在，康王谷口夕阳斜。南湖咫尺还乡路，却叹经行不到家。
古意二首
作者：胡安
朝代：明

种松常待雪，种禾常及春。荣悴虽有时，违性弥失真。折腰彭泽畔，濯足沧浪滨。此理亦易达，今人空问津。濛濛云畔月，离离雨底花。花发雨偏妒，云过月倍华。盛衰如行迹，往来何足嗟。世无园绮徒，遂觉商岭赊。
古意二首·其一
作者：胡安
朝代：明

种松常待雪，种禾常及春。荣悴虽有时，违性弥失真。折腰彭泽畔，濯足沧浪滨。此理亦易达，今人空问津。
古意二首·其二
作者：胡安
朝代：明

濛濛云畔月，离离雨底花。花发雨偏妒，云过月倍华。盛衰如行迹，往来何足嗟。世无园绮徒，遂觉商岭赊。
固原
作者：胡安
朝代：明

柳色凋残雨未收，阳关西去更堪愁。平川落照连秦苑，古道炊烟覆驿楼。刁斗风清初禁夜，毡帷月冷尽防秋。云山最是凄凉地，今夜边关第一州。
客亭松
作者：胡安
朝代：明

苍松当幽厓，自谓傲岁寒。移来华屋间，屈节若所安。无复霄汉志，未直先摧残。将与花卉同，妩媚令人欢。草木亦有知，何颜见芝兰。
客窗杂兴
作者：胡安
朝代：明

酒渴呼童汲井华，借眠苔径月初斜。小窗红叶时飞下，误作春风送落花。
客馆
作者：胡安
朝代：明

闲中诗卷愁中酒，漫向残春惜落花。栽柳已多陶令宅，藏书将拟邺侯家。苔痕受雨初行屐，潮候兼风欲泛槎。历历青山湖上路，似从游子送年华。
山含
作者：胡安
朝代：明

茅屋初成蕙水滨，空思陶谢作芳邻。月如佳客过清夜，花似离人去隔春。萍掩小池鱼跃骤，枣垂深院乌啼频。每嫌佳景多迟暮，欲问阴晴竟未真。
山馆
作者：胡安
朝代：明

秋萤尝照小窗书，流水青山是客居。自许闲心如野鹤，谁知余乐及池鱼。云踪来往清风后，萍叶分离骤雨初。曾约明晨访岩屋，殷勤折简未应虚。
拟隐
作者：胡安
朝代：明

荒园小径上苍苔，犹有花前旧月来。凭客莫谈经乱事，晓时且举赏春杯。远山云起随鸿去，芳径泥融待燕回。两水平流江岸阔，更谁解作钓鱼台。
旅途杂兴二首
作者：胡安
朝代：明

春水微茫驿路长，梦魂先自到潇湘。不应更向卢溪住，夜雨萧萧对客床。小窗雨夜滴枝残，客馆灯寒归梦迟。明日犹寻西路去，青山长似越中时。
旅途杂兴二首·其一
作者：胡安
朝代：明

春水微茫驿路长，梦魂先自到潇湘。不应更向卢溪住，夜雨萧萧对客床。
旅途杂兴二首·其二
作者：胡安
朝代：明

小窗雨夜滴枝残，客馆灯寒归梦迟。明日犹寻西路去，青山长似越中时。
无题
作者：胡安
朝代：明
体裁：古风

春到春归不旋轸，绿阴稠处花开尽。泥中何得粘飞絮，墙头忽见过新笋。荒园落莫待我来，小车久阁无人引。独倚南楼待月明，平生懒作河阳尹。
有感
作者：胡安
朝代：明

晴云挂壁无人收，时见树影横中流。晚风借凉催梦到，一片明月依虚舟。长江东流不可止，宦海飘摇亦如此。斜风细雨归去来，谁知世有玄真子。
有感
作者：胡安
朝代：明

樗栎材庸岁月深，松筠避地竟何心。托根空向高冈上，祗作溪园数亩阴。
有感·其一
作者：胡安
朝代：明

花开复易谢，花谢令人哀。泫然厌春雨，何如花莫开。月来复易落，月落伤人怀。中宵寒露零，何如月不来。有琴欲绝弦，有酒欲倾杯。譬若已逝波，谁能使重回。来者日以近，去者日以违。故人今已矣，已矣将安归。依依梦中见，安知是与非。
有感·其二
作者：胡安
朝代：明

长笑何时向碧山，岁华误落利名关。梅如轻别随风下，潮似多情带月还。揽镜谁能饶白发，开尊暂许借朱颜。欲如徐福寻蓬岛，纵未长生亦得间。
柳枝词
作者：胡安
朝代：明

惜取杨枝暮复朝，未经攀折欲魂消。闲中喜得无离别，缓步春风灞水桥。
江上
作者：胡安
朝代：明

松间岸帻不知暑，满地花香夜来雨。枕流漱石客未从，明月自随波影去。不倚清溪即对山，正怜倦鸟带云还。朱门华屋多车马，何似幽人早闭关。
江村
作者：胡安
朝代：明

常年抱病卧江村，贳得春醪手自温。闭户草《玄》心独苦，临池飞白兴犹存。欲开未放花依槛，似别重来月到门。此意市朝浑未解，尘机赢少共晨昏。
江村
作者：胡安
朝代：明

绿柳阴阴深几许，闲心欲共黄莺语。背指沧江坐晚风，客帆何事潇湘去。隔江烟柳掩孤村，渡口飞花欲到门。自折松枝向茶灶，客来应得当清尊。
湘江杂兴
作者：胡安
朝代：明

百丈牵风浪作山，别情何必恨阳关。萧萧客坐依灯影，知是潇湘夜雨间。
溪行
作者：胡安
朝代：明

岸影映溪似溪浅，溪光覆岸如岸远。扁舟尽日溪岸间，花香拂衣帘半卷。兴长不碍孤云飞，心闲恰与明月迟。渔歌欸乃声断续，有酒不饮当何时。
秋思
作者：胡安
朝代：明

袖手长吟悲路穷，绨袍不是怯西风。纵嘲小草应终出，欲赋长杨恐未工。皂帽久依辽水曲，黄冠愿隐鉴湖中。菊花满插休相笑，老态还知少壮同。
秋思
作者：胡安
朝代：明

长堤选树荫微风，击节高吟酒欲空。梧叶乍零秋色里，雁声相续月明中。依依钓艇归何暮，隐隐山城望未通。客路乡心争岁月，百年笑口几人同。
秋日
作者：胡安
朝代：明

朝见芙蓉霜，暮闻梧桐雨。纵有清夜月，秋光复几许。宾鸿自北来，野泊未有主。耿耿银河开，无人见牛女。老至自悲秋，空阶听蛩语。流萤照我床，余凉生白皦。樽中酒不空，与君忘尔汝。
秋日闲行
作者：胡安
朝代：明

苍松偃盖覆吾庐，俯视澄潭可数鱼。风到乍回流去叶，萤飞时照读残书。西山拄笏气应爽，北海开尊坐未虚。游屐转从云畔入，朱门寂寞近何如。
秋虫
作者：胡安
朝代：明

萧条寒夜里，唧唧草根声。咽露悲相吊，临风苦自鸣。远人肠欲断，骚客气难平。摇落无穷意，苍茫一夕生。
衡岳杂兴
作者：胡安
朝代：明

幽泉自泣石厓销，度壑寒云去未遥。松畔茯苓无处涘，倒骑黄犊自吹箫。
见山堂
作者：胡安
朝代：明
体裁：七言律诗

家住龙山山下村，诛茅卜筑傍云根。呼儿耕罢检书策，对客哦成共酒尊。红雨过帘花结子，绿云垂地竹添孙。静观自得悠然趣，何用区区隐鹿门。
送别
作者：胡安
朝代：明

洲畔芦花到野桥，晓风吹浪伴归潮。醉中捉月怜波浅，别后看云恨路遥。江月绕阑非故国，霜华惊梦又明朝。问君鼓枻游何处，闲向髯翁试洞箫。
遇风
作者：胡安
朝代：明

连日寻春到酒家，东风作恶暗黄沙。已曾报过平安竹，只是吹残富贵花。冷落茅檐闲社燕，微茫水泽闹官蛙。流莺何处传消息，却让垂杨得岁华。
金陵
作者：胡安
朝代：明

时平更觉宦情闲，次第春光烟水间。独向尊前问明月，多从马上看青山。陵藏衣剑传龙远，台绕笙歌想凤还。可道繁华同上国，只凭清梦到朝班。
闺意
作者：胡安
朝代：明
体裁：古风

凉风动袖湖波起，岸头月影如秋水。莲房摘尽莲叶低，含啼转向芳闺里。征雁还从北地飞，山川何处不沾衣。应知薄倖思罗绮，不著年年寄到衣。
饮酒
作者：胡安
朝代：明

菊间被酒竹间行，待得云销看月明。莫笑郎当鲍老态，已知倾倒曲生情。丹枫叶落分溪色，黄鸟群鸣杂雨声。晓起凭阑皦衣薄，秋风吹梦堕江城。
园家
作者：胡宗仁
朝代：明

茅屋野人家，种桑还种麻。翠畦飞乱蝶，红药报孤花。苏旱望新雨，卜晴占暮霞。闲时留客坐，酒向坞西赊。
坐月
作者：胡宗仁
朝代：明

明月为我至，终夜与徘徊。犹恐双扉启，清光欲去来。
夜坐
作者：胡宗仁
朝代：明

篝灯常独坐，瀹茗与摊书。残月半窗白，寒星彻夜疏。不眠增昼短，延漏惜冬余。此意自终古，中怀未忍虚。
岁暮送姚园客自白下往吴越
作者：胡宗仁
朝代：明

逼岁难禁出，白门犹客中。寒生夜山雪，晴卜曙江风。花落竹堂静，烟消石屋空。并州望音信，莫久滞邮筒。
春晚喜晴
作者：胡宗仁
朝代：明

高树风疏欲散阴，坐来爽气渐能深。渚云乍去犹拖水，山月初生不过林。有鹤日闲眠古石，无人时到抱清琴。明朝双屐寻芳去，花坞乘春看翠岑。
晓闻寒鸟兼呈远客
作者：胡宗仁
朝代：明

霜林栖鸟冷，曙听语檐间。争盼朝暾出，移羽就其暄。篱外犬忽吠，有客至我门。问客何能早，云从远道还。命仆烧松火，炊黍慰劳烦。而我尚慵卧，见客生愧颜。
暮烟
作者：胡宗仁
朝代：明

送客归来息树根，萧疏枫叶掩柴门。暮烟未即全遮眼，犹露桥西一两村。
林茂之新居
作者：胡宗仁
朝代：明

客舍何常定，三年迹屡迁。今来营一室，形胜石门前。地僻幽岩列，池平野水连。知余日相过，短榻不须县。
桃叶曲
作者：胡宗仁
朝代：明

桃叶渡头桃叶春，家家桃叶斗妆新。不知何处初来客，未省吴姬会笑人。
江上看山
作者：胡宗仁
朝代：明

江上看山分外青，更怜山畔有云行。因之认熟桥西路，孤杖无劳藉友生。
立秋后夜起见明月
作者：胡宗仁
朝代：明

深夜见明月，渐低西南隅。光华射虚檐，照我床头书。开函见细字，历历如贯珠。老眼未能读，惆怅坐庭除。风生梧叶鸣，光景殊萧疏。昨方入秋序，清凉便有余。
茂之乞画楚山图余将游武林走笔戏答
作者：胡宗仁
朝代：明

片帆已挂晓须开，无奈游情日与催。欲画楚山青万叠，待余行看越山来。
郊行
作者：胡宗仁
朝代：明

每出幽寻杖短藜，无穷胜事惬幽期。村村野老柴门里，日对云山自不知。
郊行
作者：胡宗仁
朝代：明

郊原负杖趣无穷，洞壑阴深细路通。村雾浓来时变雨，江云飞处忽成风。
闲居寄友
作者：胡宗仁
朝代：明

家住青溪曲，春深花竹迷。君来若相问，直过石梁西。屋壁峰阴合，门篱槿叶齐。萧然半迂事，课水灌园畦。
闻乌
作者：胡宗仁
朝代：明

乌声谁喜闻，日啼白门树。愁来删树枝，认得白门路。
闻蛩
作者：胡宗仁
朝代：明

秋夜寒蛩语，凄凄孤月明。空床自难寐，不但百愁生。
雨后
作者：胡宗仁
朝代：明

阴阴春日暖风轻，新水溪湾到岸平。宿雨湿山深树暗，夕阳开浦远山明。
黄鸟日来啼
作者：胡宗仁
朝代：明

黄鸟弄美响，日啼檐间树。檐树多佳阴，覆我庭前路。主人懒出门，坐卧送宵曙。若云此中非，黄鸟亦应去。
南山
作者：胡宗奎
朝代：明

层峦南峙景宜人，今古登唫类李绅。岛上观澜知道体，酒中联句适情真。鸣弦峰峻星辰近，读易亭幽蓍草新。忘势贤侯同众乐，熙熙风月葛天民。
读易亭
作者：胡宗奎
朝代：明

石公读易不求文，精言于今义薄云。山谷有君人杰至，竹林无籁鸟声频。窗前草木阴阳理，窝外云峰卦象纹。烟锁九原茅塞路，瓣香何处吊英魂。
烂柯山
作者：胡宗宪
朝代：明
体裁：七言绝句

十里云山一径通，天门高敞五云中。披云把酒兴不尽，直上峰头踏玉虹。
登恒岳
作者：胡宗宪
朝代：明
体裁：七言律诗

恒山壁立俯云中，真气冥冥帝座通。一柱当天撑斗极，三关亘地镇华戎。雁衔秋影山腰渡，风弄松涛涧底讧。搔首问天天不语，翻然长啸下晴空。
出师曲
作者：胡宪仲
朝代：明
体裁：七言绝句

内宅儿元骑射同，帐前偏著茜衣红。沙深雪远迷番马，月满中天挂汉弓。
折柳送屠石屋年丈
作者：胡宪仲
朝代：明
体裁：古风

长杨夹道如青雨，故故摇风别离处。会得垂条偏惹愁，判折一枝赠君去。君去江南正暮春，远烟残月暗河津。宁知此地还伤别，历乱莺声愁杀人。
鲁桥寄怀
作者：胡宪仲
朝代：明
体裁：七言律诗

黄尘白雨此征衫，愁到春深祗自缄。鲁地雪环拖练水，吴山云锁读书岩。草腥去路争嘶马，风软归舟远叠帆。爱杀青青河畔柳，撩人一路晚掺掺。